# nārada-pañcarātre tṛtīya-rātram

(3.1)

### prathamo’dhyāyaḥ

śrī-śiva uvāca—

śṛṇu nārada vakṣyāmi mantra-yantra-kriyādikān |

purā vyāsena ye proktāḥ śukaṁ prati mahāmate ||1||

prātaḥ-kṛtya-vidhir yo’tra tathā snāna-vidhir mune |

tathā pūjādikaṁ sarvaṁ mantrākṣara-samudbhavam ||2||

mantrārthaś ca yathā yena jñāyate puruṣeṇa hi |

purā kailāsa-śikhare sukha-sevye nirantaram ||3||

pārvatī māṁ purā bhaktyā paripapraccha yat śivam |

tat tat śṛṇu mahābāho mamaikāgra-manā mune ||4||

pārvaty uvāca—

deva-deva mahādeva saṁsārārṇava-tāraka |

vaktum arhasi deveśa mantra-tantra-vidhiṁ guro ||5||

śrī-rādhāyāś ca kṛṣṇasya tathā pūjā-vidhiṁ mama |

mantrārthaṁ ca tathā yogān nāmnām aṣṭottaraṁ śatam ||6||

sahasraṁ ca tathā nāmnāṁ prabrūhi mama sāmpratam |

yady asti mayi kāruṇyaṁ yady asti mayi dohadam ||7||

tadā prabrūhi rādhāyā nāmnām aṣṭottaraṁ śatam |

sahasraṁ ca tathā deva mantra-yantra-vidhiṁ mama ||8||

śrī-mahādeva uvāca—

śṛṇu devi pravakṣyāmi mantra-yantra-vidhiṁ priye |

śukaṁ prati purā proktaṁ vedavyāsena dhīmatā ||9||

tat te’haṁ sampravakṣyāmi śṛṇuṣvaika-manāḥ priye |

yāvato mantra-varṇās tu śrī-kṛṣṇasya parātmanaḥ ||10||

śrī-vyāsa uvāca—

kalātta-māyā-lavakātta-mūrtiḥ

kala-kvaṇad-veṇu-nināda-ramyaḥ |

śrito hṛdi vyākulayaṁs trilokīṁ

śriye’stu gopī-jana-vallabho vaḥ ||11||

guru-caraṇa-saroruha-dvayotthān

mahita-rajaḥ-kaṇakān praṇamya mūrdhnā |

gaditam iha vivicya nāradādyair

yajana-vidhiṁ kathayāmi śārṅga-pāṇeḥ ||12||

sarveṣu varṇeṣu tathāśrameṣu

nārīṣu nānāhvaya-janmabheṣu

dātā phalānām abhivāñchitānāṁ

drāg eva gopālaka-mantra eṣaḥ ||13||

śṛṇu vatsa pravakṣyāmi pūjanaṁ śārṅga-dhanvanaḥ |

yan nāradāya kathitaṁ brahmaṇā padma-yoninā ||14||

prātaḥ-kṛtyādikaṁ vakṣye tathā pūjā-vidhiṁ suta |

jagat-kalpa-taror vatsa śṛṇuṣva gadato mama ||15||

nūnam acyuta-kaṭākṣa-pātena

kāraṇaṁ bhavati bhaktir añjasā |

tac-catuṣṭaya-phalāptaye tato

bhaktimān adhikṛto harau gurau ||16||

snāto nirmala-śuddha-sūksma-vasano dhautāṅghri-pāṇyānanaḥ

svācāntaḥ sapavitra-mudrita-karaḥ śvetordhva-puṇḍrojjvalaḥ |

prācī-dig-vadano nibaddhya-sudṛḍhaṁ padmāsanaṁ svastikaṁ

vāsīnaḥ sva-gurūn gaṇādhipam atho vandeta baddhāñjaliḥ ||17||

tato’stra-mantreṇa viśodhya pāṇī

tritāla-dig-bandha-hutāśa-śālān |

vidhāya bhūtātmakam etad-aṅgaṁ

viśodhayec chuddha-matiḥ krameṇa ||18||

iḍā-vaktre dhūmraṁ satata-gati-bījaṁ salavakaṁ

smaret pūrvaṁ mantro sakala-bhuvanocchoṣaṇa-karam |

svakaṁ dehaṁ tena pratata-vapuṣāpūrya-sakalaṁ

viśoṣya vyāmuñcet pavanam atha mārgaṇa-khamaṇeḥ ||19||

tenaiva mārgeṇa vilīna-mārutaṁ

bījaṁ vicintyāruṇam āśuśukṣaṇe |

āpūryaṁ dehaṁ paridahya vāmatī

muñcet samīraṁ saha bhasmanā bahiḥ ||20||

ṭa-param atīva śuddham amṛtāṁśu-pathena vidhuṁ

nayatu lalāṭa-candram amutaḥ sakalārṇamayīm |

la-para-japān nipātya racayec ca tayā sakalaṁ

vapur amṛtaugha-vṛṣṭim atha vaktra-karāṅgam idam ||21||

śiro-vadana-vṛtta-dṛk-śravaṇa-ghoṇa-gaṇḍoṣṭhadad-

dvaye ca sa-śiromukhe’ca iti ca kramād vinyaset |

halaś ca kara-pāda-sandhiṣu tad-agrakeṣv ādarāt

sa-pārśva-yuga-pṛṣṭha-nābhy-udarakeṣu yādyān atha ||22||

hṛdaya-kakṣa-kakut-kara-mūla-doḥ-

pada-yugodara-vaktra-gatān budhaḥ |

hṛdaya-pūrvam anena pathānvahaṁ

nyasatu śuddha-kalevara-siddhaye ||23||

ity āracayya vapur arṇa-śatārdhakena

sārdha-kṣapeśa-sa-visargaka-sobhayais taiḥ |

vinyasya keśava-puraḥsara-mūrti-yuktaiḥ

kīrtyādi-śakti-sahitair nyasatu krameṇa ||24||

iti śrī-nārada-pañcarātre jñānāmṛta-sāre tṛtīya-rātre prātaḥ-kṛtye

prathamo’dhyāyaḥ

||3.1||

(3.2)

### tṛtīya-rātre dvitīyo’dhyāyaḥ

## atha prātaḥ-kṛtyam

vyāsa uvāca—

atha kathayāmy arṇānāṁ mūrtīḥ

śaktīḥ samasta-bhuvana-mayīḥ |

keśava-kīrtī nārāyaṇa-kāntī

mādhavas tathā tuṣṭiḥ ||1||

govindaḥ puṣṭi-yuto viṣṇu-dhṛtī sūdanaś ca madhvādyaḥ |

śāntis trivikramaś ca kriyā-yuto vāmano dayā-yuktaḥ ||2||

śrīdhara-yutā ca medhā hṛṣīka-nāthaś ca harṣayā yuktaṁ |

ambujanābhaśraddhe dāmodara-saṁyutā tathā lajjā ||3||

lakṣmīḥ sa-vāsudevā saṅkarṣaṇakaḥ sarasvatī-yuktaḥ |

prādyo dyumnaḥ prīti-sameto’niruddhako ratir imāḥ svaropetāḥ ||4||

cakrijaye gadidurge śārṅgī prabhayānvitas tathā khaḍgī |

satyā śaṅkhī-caṇḍā halivāṇyau musaliyug-balāsinkiā ||5||

śūlī vijayā pāśī virajā viśvānvito’mbuśīr bhūyaḥ |

vimadā mukunda-yuktā nandaja-sunandaje smṛtiś ca nandi-yutā ||6||

nara-ṛddhī naraka-jitā samṛddhir atha śuddhi-yug ghariḥ kṛṣṇaḥ |

buddhi-yutaḥ satya-yuta-bhaktir mati-yuktaḥ syāt tataḥ śauriḥ ||7||

kṣamayā śūro ramayā janārdano meca-bhū-dharaḥ kledī |

viśvādya-mūrti-yuktā klinnā vaikuṇṭha-yuk tathâ vasudā ||8||

puruṣottamaś ca vasudhā balinā ca varā balānujopetā |

bhūyaḥ parāyaṇākhyā bālaḥ sūkṣmā vṛṣaghna-sandhye ca ||9||

sa-vṛṣā prajñā haṁsaḥ prabhā varāho niśā ca vimalo’moghā |

narasiṁha-vidyute ca praṇigaditā mūrtayo halāṁ śakti-yutāḥ ||10||

varṇān uktvā sārdha-candrān purastān

mūrtīḥ śaktīr ṅe’vasānā natiṁ ca |

uktvā nyasyet yādibhi sapta-dhātūn

prāṇaṁ jīvaṁ krodham apy ātmane’ntān ||11||

udyat-pradyotana-śata-ruciṁ tapta-hemāvadātaṁ

pārśva-dvandve jaladhi-sutayā viśva-dhātryā ca juṣṭam |

nānā-ratnollasita-vividhākalpam āpīta-vastraṁ

viṣṇuṁ vande dara-kamala-kaumodakī-cakra-pāṇim ||12||

dhyātvaivaṁ parama-pumāṁsam akṣarair yo

vinyasyoddinam anu keśavādi-yuktaiḥ |

medhāyuḥ-smṛti-dhṛti-kīrit-kānti-lakṣmī

saubhāgyaiś ciram upabṛṁhito bhavet saḥ ||13||

amum eva ramā-puraḥ-saraṁ

prabhajed yo manujo vidhiṁ budhaḥ |

samupetya ramāṁ prathīyasīṁ

punar ante haritāṁ vrajaty asau ||14||

ity acyutī-kṛta-tanur vidadhīta tattva-

nyāsaṁ ma-pūrvaka-parākṣara-naty-upetam |

bhūyaḥ parāya ca tad-āhvayam ātmane ca

naty-antyam uddharatu tattva-manūn krameṇa ||15||

sakala-vapuṣi bījaṁ prāṇam āyojya madhye

nyasatu matim ahaṅkāraṁ manaś ceti mantrī |

ka-mukha-hṛdaya-guhyāṅghriṣv atho śabda-pūrvaṁ

guṇa-gaṇam atha kartādi-sthitaṁ śrotra-pūrvam ||16||

vāg-ādīndriya-vargam ātma-nilayeṣv ākāśa-pūrvaṁ gaṇaṁ

mūrdhyāsye hṛdaye śire caraṇayor hṛt-puṇḍarīkaṁ hṛdi |

bimbāni dviṣaḍ-aṣṭa-yug-daśa-kalā-vyāptāni sūryoḍu-rāḍ

vahnīnāṁ ca yatas tu bhūta-vasum uṣyanty ākṣarair mantravit ||17||

atha parameṣṭhi-pumāṁsau viśva-nivṛttī sarva-haty-upaniṣadaṁ

nyased ākāśādi-sthāna-sthānaṣoya-balavārthiḥ salāvaḥ ||18||

vāsudevaḥ saṅkarṣaṇaḥ pradyumnāś cāniruddhakaḥ

nārāyaṇaś ca kramaśah parameṣṭhy-ādibhir yutaḥ ||19||

tataḥ kopa-tattvaṁ kṣarau vindu-yuktaṁ

nṛsiṁhaṁ nyaset sarva-gātreṣu taj-jñaḥ |

krameṇeti tattvātmako nyāsa uktaḥ

svāsān nikṛd-viśva-mūrty-ādiṣu syāt ||20||

iti kṛto’dhikṛto bhavati dhruvaṁ

sakala-vaiṣṇava-mantra-japādiṣu |

pavana-saṁyavalatattva-manunā caret

tattvam iha japtum asau manucchati ||21||

athavākhileṣu hari-mantra-

japa-vidhiṣu mūla-mantrataḥ |

saṁyamanam amaladhīr maruto

vidhinābhyasaṁś caratu tattva-saṅkhyayā ||22||

purato japasya parato’pi

vihitam atha tat-trayaṁ budhaiḥ |

ṣoḍaśa ya iha samācared dineśaḥ

paripūyate sa khalu māsato’ṁ haṁsaḥ ||23||

ayavāṅga-janma-mamunānususaṁyamaṁ

sakaleṣu kṛṣṇamanujāpakarmasu |

sahitaika-sapta-kṛti-vāram abhyaset

tanuyāt samasta-duritāpa-hāriṇā ||24||

aṣṭāviṁśati-saṅkhyam iṣṭa-phaladaṁ mantraṁ daśārṇaṁ japan

nāyacchet pavanaṁ susaṁyata-matis tv aṣṭau daśārṇena cet |

abhyasyann avivāram anyam anubhir varṇānurūpaṁ japan

kuryād recaka-pūrvakam anipuṇaḥ prāṇa-prayogaṁ naraḥ ||24||

recayen mārutaṁ dakṣayā dakṣiṇaḥ

pūrayed vāmayā madhya-nāḍyā punaḥ |

dhārayed īritaṁ recakādi-trayaṁ syāt

kalādanta-vidyākhya-mātrātmakam ||25||

prāṇāyāmaṁ vidhāyety atha nija-vapuṣā kalpayed yoga-pīṭham |

nyasyed ādhāra-śakti-prakṛti-kamaṭha-kṣamā-kṣīra-sindhūn |

śvetadvīpaṁ ca ratnojjvala-mahita-mahā-maṇḍapaṁ kalpa-vṛkṣam |

hṛd-deśe’ṁśa-dvayorū-dvaya-vadana-kaṭī-pārśva-yugmeṣu bhūyaḥ ||26||

dharmādy-adharmādi ca pāda-gātra-

catuṣṭayaṁ hṛdy atha śeṣa-mantram |

sūryendu-vahnīn praṇavaāṁśa-yuktān

svādy-akṣaraiḥ sattva-rajas-tamāṁsi ||27||

prāṇāyāmaṁ vidhāyety atha nija-vapuṣā kalpayed yoga-pīṭham |

nyasyed ādhāra-śakti-prakṛti-kamaṭha-kṣamā-kṣīra-sindhūn |

śvetadvīpaṁ ca ratnojjvala-mahita-mahā-maṇḍapaṁ kalpa-vṛkṣam |

hṛd-deśe’ṁśa-dvayorū-dvaya-vadana-kaṭī-pārśva-yugmeṣu bhūyaḥ ||28||

dharmādy-adharmādi ca pāda-gātra-

catuṣṭayaṁ hṛdy atha śeṣa-mantram |

sūryendu-vahnīn praṇavaāṁśa-yuktān

svādy-akṣaraiḥ sattva-rajas-tamāṁsi ||29||

ātmādi-trayam ātma-bīja-sahitaṁ vyomāgni-māyā-lavair

jñānātmānam athāṣṭa-dikṣu parito madhye ca śaktīr nava |

nyastvā pīṭham anuṁ ca tatra vidhivat tat-karṇikā-madhyagaṁ

nityānanda-citi-prakāśam amṛtaṁ saṁcintayen nāma tat ||30||

vimalotkarṣaṇī jñānā kriyā yogeti śaktayaḥ |

prahvī satyā tatheśānā’nugrā navamī tathā ||31||

tāraṁ hṛdayaṁ bhagavān viṣṇuḥ sarvānvitaś ca bhūtātmā

ṅe’ntāḥ savāsudevāḥ sarv¨tma-yutaś ca saṁyogaḥ ||32||

yogāvadhau ca padmaṁ pīṭhātmā ṅe-yuto natiś cānte |

pīṭha-mahāmanuraktaḥ paryāpto’yaṁ saparyāsu ||33||

karayor yugalaṁ vidhāya mantrātmakam

abhyāna abhirāmyamāna-mārgāt |

sakalaṁ vidadhīta mantra-varṇaiḥ

paramaṁ jyotir anuttamaṁ hares tat ||34||

iti śrī-nārada-pañcarātre jñānāmṛta-sāre tṛtīya-rātre prātaḥ-kṛtye

dvitīyo’dhyāyaḥ

||3.2||

(3.3)

### tṛtīya-rātre dvitīyo’dhyāyaḥ

vyāsa uvāca—

atha vakṣye mahāmantraṁ śṛṇuṣvāvahito mune |

yaṁ labdhvā na punar gacchet saṁsṛtiṁ pāmaro’pi hi ||1||

vakṣye manuṁ tribhuvana-prathitātma-bhāvam

akṣīṇa-puṇya-nicayair munibhir vimṛgyam |

pakṣīndra-ketu-viṣayaṁ vasu-dharma-kāma-

mokṣa-pradaṁ sakala-karmaṇi karma-dakṣam ||2||

atiguhyam abodha-tūla-rāśi-

jvalanaṁ vāg-ādhipatya-daṁ narāṇām |

duritāpaharaṁ viṣāpamṛtyu-

graha-rogādi-nivāraṇaika-hetum ||3||

jayadaṁ pradhane’bhayadaṁ vipine

salila-plavane sukha-tāraṇadam |

nara-sapti-ratha-dvipa-vṛddhi-karaṁ

suta-go-dharaṇī-dhana-dhānya-karam ||4||

bala-vīrya-śaurya-nicaya-pratibhā-

svara-varṇa-kānti-subhagatva-karam |

brahmāṇḍa-koṭi-maṇim ādi-guṇā-

ṣṭakadaṁ kim atra bahunākhila-dam ||5||

śārṅgī so’tura-dantaḥ paro rāmākṣiyuk dvitīyārṇam |

śūlī saurir bālo balānuja-dvayam athākṣara-catuṣṭayam ||6||

śūra-turīyaḥ sānana āvṛttaḥ syāt suśobho’ṣtamo’gni-sakhaḥ |

tad-dayitākṣara-yugmaṁ tad-uparigas tv evam uddharen mantram ||7||

prakāśito daśākṣaro manus tv ayaṁ madhu-dviṣaḥ |

viśeṣataḥ padāravinda-yugmaṁ bhakti-vardhanaḥ ||8||

nārado munir amuṣya kīrtitaś

chanda uktam ṛṣibhir virāḍ iti |

devatā-sakala-loka-maṅgalo

nanda-gopa-tanayaḥ samīritah ||9||

aṅgāni pañca huta-bhug dayitā-sametaiś

cakrair amuṣya mukha-vṛtta-viṣūpapannaiḥ |

trailokya-rakṣaṇa-yujāpy asurāntakākhya-

pūrveṇa ceha kathitāni vibhakti-yuktaiḥ ||10||

hṛdaye natiḥ śirasi pāvaka-priyā

sa-vaṣaṭ-śikhāhum iti varmaṇi sthitam |

sa-phaḍ-astram ity uditam aṅga-pañcakaṁ

sa-caturthi-vauṣaḍ-uditaṁ dṛśor yadi ||11||

mantrārṇair daśabhir upeta-candra-khaṇḍair

aṅgānāṁ daśakam udīritaṁ namo’ntam |

hṛd-chīrṣaṁ tad-anu śikhātanutra-mantraṁ

pārśva-dvandva-sakaṭi-pṛṣṭham-mūrdha-yuktam ||12||

rakṣe mantrasyāsya bījaṁ ca śakti-

cakrī śakrī vāma-netra-dīptaḥ |

sa-pradyumno bījam etat-pradīptaṁ

mantraḥ pradyumno jagan-mohano’yam ||13||

haṁso medo vakra-vṛttābhyupetaḥ

potrī netrādy-anvito’sau yugārṇā |

proktā śaktiḥ sarva-gīr-vāṇa-vṛndair

vandasyāgner vallabhā kāma-deyam ||14||

vinyogasya mantrasya puruṣārtha-catuṣṭaye |

kṛṣṇaṁ prakṛtir ity ukto durgādhiṣṭhātṛ-devatā ||15||

gopāyeti sakalam idaṁ gopāyati paraṁ pumāṁsam iti gopī |

prakṛtes tasyā jātaṁ jana iti nadādikaṁ pṛthivy-antam ||16||

anayor gopī-janayoḥ samīraṇād āśrito vyāptyā |

vallabha ity upadiṣṭaṁ sāndrānandaṁ nirañjanaṁ jyotiḥ ||17||

svāhety ātmānaṁ gamayāmīty atejase tasmai |

yaḥ kārya-kāraṇeśaḥ paramātmety acyutaikatāsya manoḥ ||18||

athavā gopījana iti samasta-jagad-vana-śakti-samudāyaḥ |

tasya svānanyasya svāmī vallabha iti ha nirdiṣṭaḥ ||19||

athavā vraja-yuvatīnāṁ dayitāya juhomi māṁ madīyam

apīty arpayet samastaṁ brahmaṇi sugaṇe samasta-sampattyai ||20||

kṛṣ-śabdaḥ sattārtho

ṇaś cānandātmakas tataḥ kṛṣṇaḥ |

bhaktāgha-karṣaṇād api

tad-varṇatvāc ca mantra-maya-vapuṣaḥ ||21|

go-śabda-vācakatvāj jñānaṁ

tenopalabhyate govindaḥ |

vettīti śabda-rāśiṁ govindo

go-vicāranād api ca ||22||

ete’bhikhye’nukramatas tūrya-vibhaktyā

mantrāt pūrvaṁ manmatha-bījād atha paścāt |

syātāṁ ced aṣṭādaśa-varṇo manu-varyo

guhyād guhyo vāñchita-cintāmaṇir eṣaḥ ||23||

pūrva-pradiṣṭe muni-devate’sya chandas tu gāyatram uśanti santaḥ |

aṅgāni mantrārṇa-catuṣkair varmāvasānāni yugārṇam astram ||24||

bījaṁ śaktiḥ prakṛtir viniyogaś cāpi pūrvavad amuṣya |

pūrvatarasya manorathaṁ kathayāmi nyāsam akhila-siddhi-karam ||25||

vyāpayyārtho hastayor mantram

antar bāhye pārśve tāra-ruddhaṁ budhena |

nyāso varṇais tāra-yugmāntarasthair

bindūttaṁsair hārda-hṛdyair vidheyaḥ ||26||

śākhāsu trīṇi parvāṇy adhi daśasu pṛthag-dakṣiṇāṅguṣṭha-pūrvaṁ

vāmāṅgaṣṭhāvasānaṁ nyasatu vimala-dhīḥ sṛṣṭir uktā karasthā |

aṅguṣṭha-dvandva-pūrvā sthitir ubhaya-kare saṁhṛti-vāma-pūrvā

dakṣāṅguṣṭhāntikaitat trayam api sṛjati sthity-upetaṁ ca kāryam ||27||

tataḥ sthiti-kramād budho daśāṅgakāni vinyaset |

tad-aṅga-pañcakaṁ tathā vidhiḥ samīritaḥ kare ||28||

puṭitair manunātha mātṛārṇair

abhivinyasya sa-bindubhiḥ purovat |

aṇu-saṁhṛti-sṛṣṭi-mārga-bhedād

daśa-tattvvāni ca mantra-varṇa-bhāñji ||29||

saṁhṛtāvana-gato manu-varyaḥ

sṛṣṭi-vartmani bhavet pratiyātaḥ |

uddhṛtiḥ khalu puroktavad eṣāṁ

nyāsa-karma kathayāmy adhunāham ||30||

iti śrī-nārada-pañcarātre jñānāmṛta-sāre tṛtīya-rātre prātaḥ-kṛtye

tṛtīyo’dhyāyaḥ

||3.3||

(3.4)

### tṛtīya-rātre caturtho’dhyāyaḥ

## atha mudrā-kathanam

vyāsa uvāca—

mahī-salila-pāvakānilaviyanti garvo mahān

punaḥ prakṛti-puruṣau para imāni tattvāny atha |

padāndhu-hṛdayāsyakāny adhi tu pañca madhye dvayaṁ

trayaṁ sakala-gaṁ tato nyasatu tad-viparyāsataḥ ||1||

guptatamo’yaṁ nyāsaḥ samproktas tattva-daśaka-parikḷptaḥ |

kāryo’nyṣv api sadbhir gopāla-manuṣu jhaṭiti phala-siddhyai ||2||

ākeśād āpādaṁ dorbhyāṁ

dhruva-puṭitam atha manu-varaṁ nyased vapuṣi |

triśo mūrdhany akṣṇoḥ śrutyor ghrāṇe

mukha-hṛdaya-jaṭhara-śiva-jānupatsu tathākṣarāṇi ||3||

uktā sṛṣṭiḥ śiṣṭair eṣā sthitir api

munibhir abhihitā hṛdādi-mukhāntikā |

saṁhāro’ṅghry-ādi-mūrdhāntas tritayam iti

viracayec ca sṛṣṭim anu sthitim ||4||

nyāsaḥ saṁhārānto maskari-vaikhānaseṣu vihito’yam |

sthity-anto gṛhamedhiṣu sṛṣṭy-anto varṇinām iti prāhuḥ ||5||

vairāgya-yuji gṛhasthe saṁhāraṁ kecid āhur ācāryāḥ |

sahajānau vana-vāsini sthitiṁ ca vidyārthināṁ sṛṣṭim ||6||

śirasi vihitā madhyā saivākṣṇi tarjanikānvitā

śravasi rahitāṅguṣṭhā jyeṣṭhānvitoṣakaniṣṭhakā |

nasi ca vadane sarvāḥ sajyāyasī hṛdi tarjanī

prathamaja-yutā madhyā nābhau śravo-vihitā śive ||7||

tā evāṅgulayo jānvoḥ sāṅguṣṭhās tu pada-dvaye |

sthānārṇayor vinimayo bhaven nāsty aṅguli-sthānayoḥ ||i||

vacmy aparaṁ nyāsa-varaṁ bhūty-abhidhaṁ bhūtikaram |

mantra-daśāvṛtti-mayaṁ guptatamaṁ mantri-varaiḥ ||ii||

ādhāra-dhvaja-nābhi-hṛd-gala-mukhāṁsoru-dvaye kandharā-

nābhyoḥ kukṣi-hṛdoruroja-yugale pārśvāpara-śroṇiṣu |

kāsyākṣi-śrutinaḥ kapola-kara-pat-sandhy-agra-śākhāsu ke

tat-prācyādi-diśāsu mūrdhni sakale doṣṇoś ca sakthnos tathā ||iii||

śiro’kṣyāsya-kaṇṭhākhya-hṛt-tunda-kandā-

ndhu-jānu-prapatsvitthamarṇānmanūtthān |

nyasec chrotra-gaṇḍāṁsa-vakṣoja-pārśva-

sphig-ūru-sthalī-jānu-jaṅghāṅghri-yukṣu ||iv||

iti kathitaṁ vibhūti-pañjaraṁ

sakala-sukhārtha-dharma-mokṣadam |

nara-taruṇī-mano’nurañjanaṁ

hari-caraṇābja-bhakti-vardhanam ||v||

sphūrtaye’thāsya mantrasya kīrtyate mūrti-pañjaram |

ārti-graha-viṣāri-ghnaṁ kīrti-śrī-kānti-puṣṭidam ||8||

keśavādi-yuga-ṣaṭka-mūrtibhir

dhātṛ-pūrva-mihirān namo’ntakān |

dvādaśākṣara-bhavākṣaraiḥ svaraiḥ

klība-varṇa-rahitaiḥ kramān nyaset ||9||

bhālodara-hṛd-gala-kūpa-tale

vāmetara-pārśva-bhujānta-gale |

vāma-traya-pṛṣṭha-kakutsu tathā

mūrdhany anu ṣaḍ-yuga-varṇa-manum ||10||

caitanyāmṛta-vapur arka-koṭi-tejā

mūrdhastho vapur akhilaṁ sa vāsudevaḥ |

audhasyaṁ suvimala-pāyasīva siktaṁ

vyāpnoti prakaṭita-mantra-varṇa-kīrṇam ||11||

sṛṣṭi-sthitī daśa-pañcāṅga-yugmaṁ

muny-ādika-tritayaṁ kāsya-hṛtsu |

vinyasyatu grathayitvā ca mudrā-

bhūyo diśāṁ daśakaṁ bandhanīyam ||12||

tāraṁ hārdaṁ viśva-mūrtiś ca śārṅgī

māṁsāntas te vāya-madhye sudevāḥ |

ṣaḍ-dvandvārṇo mantra-varyaḥ sa uktaḥ

sākṣād dvāraṁ mokṣa-puryāḥ sugamyam ||13||

dhātr-aryama-mitrākhyā varuṇāṁśubhagā vivasvad-indra-yutāḥ |

pūṣāhvaya-parjanyau tvaṣṭā viṣṇuś ca bhānavaḥ proktāḥ ||14||

atha tu yuga-randhrārṇasyāhaṁ manor nyasanaṁ bruve

racayatu kara-dvandve pañcāṅgam aṅguli-pañcake |

tanum anu manuṁ vyāpayyātha triśaḥ praṇavaṁ sakṛn

manujalipayo nyāsyā bhūyaḥ padāni ca sādaram ||15||

kaca-bhuvi lalāṭe bhrū-yugmāntare śravaṇākṣiṇor

yugala-vadana-grīvāhṛn-nābhi-kaṭy-ubhayāndhuṣu |

nyasatu śitadhīrjānvaṅghryor akṣarān śirasi dhruvaṁ

nayana-mukha-hṛd-guhyāṅghriṣv arpayet pada-pañcakam ||16||

pañcāṅgāni nyased bhūyo muny-ādīn apy anyat sarvam |

tulyaṁ pūrveṇātho vakṣye mudrā bandhyā manvor yāḥ syuḥ ||17||

anaṅguṣṭhā ṛjavo hasta-śākhā

bhaven mudrā hṛdaye śīrṣake ca |

adhoṅguṣṭhā khalu muṣṭiḥ śikhāyāṁ

kara-dvandvāṅgulayo varmaṇi syuḥ ||18||

nārāca-muṣṭy-udgata-bāhu-yugma-

kāṅguṣṭha-tarjany-udito dhvanis tu |

viṣvag-viṣaktaḥ kathitāstra-mudrā

yatrākṣiṇī tarjanī-madhyame tu ||19||

oṣṭhe vāma-karāṅguṣṭho lagnas tasya kaniṣṭhikā |

dakṣiṇāṅguṣṭha-saṁyuktā tat-kaniṣṭhā prasāritā ||19||

tarjanī-madhyamānāmāḥ kiñcit saṁkucya cālitāḥ |

veṇu-mudreha kathitā suguptā preyasī hareḥ ||20||

nocyante’tra prasiddhatvān mālā-śrī-vatsa-kaustubhāḥ |

ucyate’cyuta-mudrāṇāṁ mudrā bilva-phalākṛtiḥ ||21||

aṅguṣṭhaṁ vāmam uddaṇḍitam itara-karāṅguṣṭakenātha vadhvā

tasāgraṁ pīḍayitvāṅgulibhir api tathā vāma-hastāṅgulibhiḥ |

baddhvā gāḍhaṁ hṛdi sthāpayatu vimala-dhīr vyāharan māra-bījaṁ

bilvākhyā mudrikaiṣā sphuṭam iha kathitā gopanīyā vidhijñaiḥ ||22||

mano-vāṇī-dehair yad iha ca purā vāpi vihitaṁ

tvamatyā matyā vā tad akhilam asau duṣkṛti-cayam |

imāṁ mudrāṁ jānan kṣapayati naras taṁ sura-gaṇā

namanty asyādhīnā bhavati satataṁ sarva-janatā ||23||

praṇava-hṛdor avasāne sa-caturthi-sudarśanaṁ tathāstra-padaṁ ca |

uktyā phaḍ-antam anumnā kalayen manunāstra-mudrayā daśa-haritaḥ ||24||

iti vidhāya samasta-vidhiṁ jagaj-

jani-vināśa-vidhāna-viśāradam |

śruti-vimṛgyam ajaṁ manu-vigrahaṁ

smaratu gopa-vadhū-jana-vallabham ||25||

iti śrī-nārada-pañcarātre jñānāmṛta-sāre tṛtīya-rātre

caturtho’dhyāyaḥ

||3.4||

(3.5)

### tṛtīya-rātre pañcamo’dhyāyaḥ

## mantra-pūjā-prakaraṇam

śrī-vyāsa uvāca—

atha prakaṭa-saurabhodgalita-mādhvīkotphullasat-

prasūna-nava-pallava-prakara-namra-śākhair drumaiḥ |

praphulla-nava-mañjarī-lalita-vallarī-veṣṭitaiḥ

smarec chiśiritaṁ śivaṁ sita-matis tu vṛndāvanam ||1||

vikāśi-sumano-ramāsvādana-mañjulaiḥ sañcarac-

chilimukhodgatair mukharitāntaraṁ jhaṅkṛtaiḥ |

kapota-śuka-śārikāpara-bhṛtādibhiḥ patribhir

virāṇitam itas tato bhujaga-śatru-nṛtyākulam ||2||

kalinda-duhituś calal-lahari-vipruṣāṁ vāhibhir

vinidra-sarasī-ruhodara-rajaś cayoddhūsaraiḥ |

pradīpita-manobhava-vraja-vilāsinī-vāsasāṁ

vilolana-parair niṣevitam anārataṁ mārutaiḥ ||3||

pravāla-nava-pallavaṁ marakata-cchadaṁ vajra-mau-

ktika-prakara-korakaṁ kamala-rāga-nānā-phalam |

sthaviṣṭham akhila-rtubhiḥ satata-sevitaṁ kāmadaṁ

tad-antaram api kalpakāṅghripam udañcitaṁ cintayet ||4||

suhema-śikharāvaler udita-bhānuvad-bhāsvarām

adho’sya kanaka-sthalīm amṛta-śīkarāsāriṇaḥ |

pradīpta-maṇi-kuṭṭimāṁ kusuma-reṇu-puñjojjvalāṁ

smaret punar atandrito vigata-ṣaṭtanaṅgāṁ budhaḥ ||5||

tad-ratna-kuṭṭima-niviṣṭa-mahiṣṭha-yoga-

pīṭhe’ṣṭa-patram aruṇaṁ kamalaṁ vicintya |

udyad-virocana-sarocir amuṣya madhye

sañcintayet sukha-niviṣṭham atho mukundam ||6||

sūtrāma-ratna-dalitāñjana-megha-puñja-

pratyagra-nīla-jalajanma-samāna-bhāsam |

susnigdha-nīla-ghana-kuñcita-keśa-jālaṁ

rājan-manojña-śiti-kaṇṭha-śikhaṇḍa-cūḍam ||7||

rolamba-lālita-sura-druma-sūna-kḷptottaṁsaṁ

samutkacanavotpala-karṇa-pūram |

lolālaka-sphurita-bhāla-tala-pradīpta-

gaṇḍa-sthalī-mukuram unnata-cāru-nāsam ||8||

āpūrṇa-śārada-gatāṅkuśa-śāṅka-bimba-

kāntānanaṁ kamala-patra-viśāla-netram |

ratna-sphuran-makara-kuṇḍala-raśmi-dīpta-

gaṇḍa-sthalī-mukuram unnata-cāru-nāsam ||9||

sindūra-sundaratarādharam indu-kunda-

mandāra-manda-hasita-dyuti-dīpitāṅgam |

vanya-pravāla-kusuma-pracayāvakḷpta-

graiveyakojjvala-manohara-kambu-kaṇṭham ||10||

matta-bhramara-juṣṭa-vilambamāna-

santāna-kapra-sava-dāma-pariṣkṛtāṁsam |

hārāvalī-bhagaṇa-rājita-pīvaroro-

vyoma-sthalī-lasita-kaustubha-bhānumantam ||11||

śrīvatsa-lakṣaṇa-sulakṣitam unnatāṁsam

ājānu-pīna-parivṛtta-sujāta-bāhum |

ābandhurodaram udāra-gambhīra-nābhiṁ

bhṛṅgāṅganā-nikara-mañjula-roma-rājim ||12||

nānā-maṇi-praghaṭitāṅgada-kaṅkaṇormi-

graiveya-sāra-sana-nūpura-tunda-bandham |

dvyāṅga-rāga-paripañjaritāṅga-yaṣṭim

āpīta-vastra-parivīta-nitamba-bimbam ||13||

cārūru-jānum anuvṛtta-manojña-jaṅgha-

kāntonnata-prapada-nindita-kūrma-kāntim |

māṇikya-darpaṇa-lasan-nakharāji-rājad-

ratnāṅguli-cchadan-sundara-pāda-padmam ||14||

matsyāṅkuśāradara-ketu-yavābja-vajra-

saṁlakṣitāruṇa-karāṅghri-talābhirāmam |

lāvaṇya-sāra-samudāya-vinirmitāṅga-

saundarya-nirjita-manobhava-deha-kāntim ||15||

āsyāravinda-paripūrita-veṇu-randhra-

lolat-karāṅguli-samīrita-divya-rāgaiḥ |

śaśvad-dravī-jṛta-vikṛṣṭa-samasta-jantu-

santāna-santatim ananta-sukhāmbu-rāśim ||16||

gobhir mukhāmbuja-vilīna-vilocanābhi-

rūdhobhara-skhalita-manthara-mandagābhiḥ |

dantāgra-daṣṭa-pariśiṣṭa-tṛṇāṅkurābhi-

rālambi-vāladhi-latābhir athabhivītam ||17||

sa-prasrava-stana-vicūṣaṇa-pūrṇa-niśca-

lāsyāvaṭakṣarita-phenila-dugdha-mugdhaiḥ |

veṇu-pravartita-manohara-mandragīta-

dattocca-karṇa-yugalair api tarṇakaiś ca ||18||

pratyagra-śṛṅga-mṛdu-mastaka-samprahāra-

saṁrambha-valgana-vilola-khurāgra-pātaiḥ |

āmedurair bahula-sāsna-galair udagra-

pucchaiś ca vatsatara-vatsatarī-nikāyaiḥ ||19||

hambā-rava-kṣubhita-dig-valayair mahadbhi-

rapy ukṣabhiḥ pṛthu-kakudbhara-bhāra-khinnaiḥ |

uttambhita-śruti-puṭī-parivīta-vaṁśa-

dhvānāmṛtoddhata-vikāśi-viśāla-ghoṇaiḥ ||20||

gopaiḥ samāna-guṇa-śīla-vayo-vilāsa-

veśaiś ca mūrcchita-kala-svana-veṇu-vīṇaiḥ |

mandroccatāra-paṭa-gāna-parair vilola-

dor-vallarī-lalita-lāsya-vidhāna-dakṣaiḥ ||21||

jaṅghānta-pīvara-kaṭīra-taṭī-nibaddha-

vyālola-kiṅkiṇi-ghaṭāraṭitair aṭadbhiḥ |

mugdhais tarakṣu-nakha-kalpita-kaṇṭha-bhūṣai-

ravyakta-mañju-vacanaiḥ pṛthukaiḥ parītam ||22||

atha sulalita-gopa-sundarīṇāṁ

pṛthu-nivivīṣa-nitamba-mantharāṇām |

guru-kuca-bhara-bhaṅgurāvalagna-

trivali-vijṛmbhita-roma-rāji-bhājām ||23||

tad-atimadhura-cāru-veṇu-vādyā-

mṛta-rasa-pallavitāṅgajāṅghri-pānām |

mukula-visara-ramya-rūḍha-romod-

gama-samalaṅkṛta-gātra-vallarīṇām ||24||

tad-atirucira-manda-hāsa-candrā-

tapa-parijṛmbhita-rāga-vāriṇāśeḥ |

taralatara-taraṅga-bhaṅga-vipruṭ-

prakara-sama-śrama-bindu-santatānām ||25||

tad-atilalita-manda-cilli-cāpa

cyuta-niśitekṣaṇa-māra-vāṇa-vṛṣṭyā |

dalita-sakala-marma-vihvalāṅga-

pravisṛta-duḥsaha-vepathu-vyathānām ||26||

tad-atirucira-kamra-rūpa-śobhā-

mṛta-rasa-pāna-vidhāna-lālasābhyām |

praṇaya-salila-pūra-vāhinīnām

alasa-vilola-vilocanāmbujābhyām ||27||

viśraṁsat-kavarī-kalāpa-vigalat-phulla-prasūna-śravan-

mādhvī-lampaṭa-cañcarīka-ghaṭayā saṁsevitānāṁ muhuḥ |

māronmāda-mada-skhalan-mṛdu-girām ālola-kāñcy-uchvasan-

nīvī-viślathamāna-cīna-sicayāntāvirnitamba-tviṣām ||28||

skhalita-lalita-pādāmbhoja-mandābhighāta-

kvaṇita-maṇi-tulākoṭyākulāśā-mukhānām |

calad-adhara-dalānāṁ kuḍmalat-pakṣmalākṣi-

dvaya-sarasi-ruhaṇām ullasat-kuṇḍalānām ||29||

drāghiṣṭha-śvasana-samīraṇābhi-tāpa-

pramlānī-bhavad-aruṇoṣṭha-pallavānām |

nānopāyana-vilasat-karāmbujānām

ālībhiḥ satata-niṣevitaṁ samantāt ||30||

tāsām āyata-lola-nīla-nayana-vyākośa-nīlāmbuja-

sragbhiḥ samparipūjitākhila-tanuṁ nānā-vilāsāspadam |

tan-mugdhānana-paṅkaja-pravigalan-mādhvī-rasāsvādanīṁ

bibhrāṇaṁ praṇayonmadākṣi-madhukṛn-mālāṁ manohāriṇīm ||31||

gopī-gopa-paśūnāṁ bahiḥ

smared agrato’sya gīrvāṇa-ghaṭāṁ |

vittārthinīṁ viriñci-trinayana-

śatamanyu-pūrvikāṁ stotra-parām ||32||

tad-dakṣiṇato muni-nikaraṁ

dṛḍha-dharma-vāñcham āmnāya-param |

yogīndrān atha pṛṣṭhe mumukṣa-

māṇān samādhinā sanakādyān ||33||

savye sakāntān atha yakṣa-siddha-

gandharva-vidyādhara-cāraṇāṁś ca |

sakinnarān apsarasaś ca mukhyāḥ

kāmārthino nartana-gīta-vādyaiḥ ||34||

śaṅkhendu-kunda-dhavalaṁ sakalāgamajñaṁ

saudāmanī-tati-piśaṅga-jaṭā-kalāpam |

tat-pāda-paṅkaja-gatām acalāñca bhaktiṁ

vāñchantam ujjhitatarānya-samasta-saṅgam ||35||

nānā-vidha-śruti-gaṇānvita-sapta-rāga-

grāma-trayī-gata-manohara-mūrchanābhiḥ |

saṁprīṇayantam uditābhir amuṁ mahatyā

sañcintayen nabhasi dhātṛ-sutaṁ munīndram ||36||

iti śrī-nārada-pañcarātre jñānāmṛta-sāre tṛtīya-rātre

pañcamo’dhyāyaḥ

||3.5||

(3.6)

### tṛtīya-rātre ṣaṣṭho’dhyāyaḥ

vyāsa uvāca—

iti dhyātvātmānaṁ paṭu-viśada-dhīr nanda-tanayaṁ

puro buddhyaivārdhya-prabhṛtibhir anindyopahṛtibhiḥ |

yajed bhūyo bhaktyā sva-vapuṣi bahiṣṭhaiś ca vibhavair

vidhānaṁ tad brūmo vayam atula-sānnidhya-kṛd atha ||1||

āracayya bhuvi gomayāmbhasā

sthaṇḍilaṁ nijam amutra viṣṭaram |

nyasya tatra vihitāspado’mbhasā

śaṅkham astra-manunā viśodhayet ||2||

tatra gandha-sumanokṣatān atho

nikṣiped dhṛdaya-mantram uccaran |

pūrayed vimala-pāthasā sudhīr

akṣaraiḥ pratigataiḥ śirontakaiḥ ||3||

pīṭha-śaṅkha-salileṣu mantra-vid

vahni-vāsara-niśā-kṛtāṁ kramāt |

maṇḍalāni viṣakaśravokṣarair

arcayed vadana-pūrva-dīpitaiḥ ||4||

tatra tīrtha-manunabhivāhayet

tīrtham uṣṇa-ruci-maṇḍalāt tataḥ |

svīya-hṛt-kamalato hariṁ tathā

gālinīṁ ca śikhayā pradarśayet ||5||

taj-jalaṁ nayana-mantra-vīkṣitaṁ

varmaṇā samavaguṇṭhya dor-yujā |

mūla-mantra-sakalīkṛtaṁ nyased

aṅgakaiś ca kalayoddiśo’strataḥ ||6||

akṣatādi-yutam acyutīkṛtaṁ

saṁspṛśan japatu mantram aṣṭaśaḥ |

kiṁ ca nikṣipatu vardhanī-jale

prokṣayen nija-tanuṁ tato’mbunā ||7||

triḥ kareṇa manunākhilaṁ tathā

sādhanaṁ kusuma-candanādikam |

śaṅkha-pūraṇa-vidhiḥ samīrito

gupta eṣa yajanāgraṇīr iha ||8||

gaṅge ca yamune caiva godāvari sarasvati |

narmade sindhu-kāveri jale’smin sannidhiṁ kuru ||9||

eṣa tīrtham anuprokto duritaugha-nivāraṇaḥ |

kaniṣṭhāṅguṣṭhakau saktau karayor itaretaram ||10||

tarjanī-madhyamānāmāḥ saṁhatā bhugna-saṁjitāḥ |

mudraiṣā gālinī proktā śaṅkhasyopari cālitā ||11||

atha mūrdhani mūla-cakra-madhye

nija-nāthān gaṇa-nāyakaṁ samarcya |

nyasana-kramataś ca pīṭha-mantrair

jala-gandhākṣata-puṣpa-dhūpa-dīpaiḥ ||12||

prayajed atha mūla-mantra-tejo

nija-mūle hṛdaye bhruvoś ca madhye |

tritayaṁ smarataḥ smaret tad-ekī-

kṛtam ānanda-ghanaṁ taḍil-latābham ||13||

tat-tejo’ṅgaiḥ sāvayavī-kṛtya-vibhūtyā-

dy-aṅgāntaṁ vinyasya yajed āsana-pūrvaiḥ |

bhūṣāntair bhūyo jala-gandhādibhir arcāṁ

kuryād bhūty-ādy-aṅga-vidhānāvadhi mantrī ||14||

bhūyo veṇuṁ vadanasthaṁ vakṣo-deśe vana-mālām |

vakṣojo’rdhaṁ prayajec ca śrīvatsaṁ kaustubha-ratnam ||15||

śrīkhaṇḍa-niḥsyanda-vicarcitāṅgo

mūlena bhālādiṣu citrakāṇi |

likhyād atho pañjara-mūrti-mantra-

ranāmayā dīpa-śikhākṛtīni ||16||

puṣpāñjaliṁ vitanuyād atha pañca-kṛtvo

mūlena pāda-yugale tulasī-dvayena |

madhye hayāri-yugalena ca mūrdhni padma-

dvandvena ṣaḍbhir api sarva-tanau ca sarvaiḥ ||17||

śvetāni dakṣa-bhāge sita-candana-paṅkilāni kusumāni |

raktāni vāma-bhāge’ruṇa-candana-paṅka-siktāni ||18||

tadvac ca dhūpa-dīpau samarpya dhinuyāt sudhā-rasaiḥ kṛṣṇam |

mukha-vāsādyaṁ dattvā samarcayet sādhu-gandhādyaiḥ ||19||

tāmbūla-gīta-nartana-vādyaiḥ

santoṣya culuka-salilena |

brahmārpaṇākhya-manunā

kuryāt svātmārpaṇaṁ mantrī ||20||

athavā saṅkucita-dhiyām ayaṁ vidhir mūrti-pañjarārabdhaḥ |

yady aṣṭādaśa-lipinā sārṇa-padāṅgaiś ca veṇu-pūrvaiḥ proktaḥ ||21||

suprasannam atha nanda-tanūjaṁ

bhāvayan japatu mantram ananyaḥ |

sārtha-saṁsmṛti-yathāvidhi-saṅkhyā-

pūraṇe’suyamanaṁ vidhadhīta ||22||

praṇava-puṭitaṁ bījaṁ japtvā śataṁ sahitāṣṭakaṁ

nija-guru-mukhād āttān yogān yunaktu mahāmatiḥ |

sad-amṛta-cid-ānandātmātho japaṁ ca samāpayed

iti japa-vidhiḥ samyak prokto manu-dvitayāśritaḥ ||23||

ya imaṁ bhajate vidhiṁ naro

bhavitāsau dayitaḥ śarīriṇām |

api vāk-kamalaika-mandiraṁ

paramaṁ te samupaiti tan-mahaḥ ||24||

iti śrī-nārada-pañcarātre jñānāmṛta-sāre tṛtīya-rātre

ṣaṣṭho’dhyāyaḥ

||3.6||

(3.7)

### tṛtīya-rātre saptamo’dhyāyaḥ

vyāsa uvāca—

kathyate sapadi mantra-varyayoḥ

sādhanaṁ sakala-siddhi-sādhanam |

yad vidhāya munayo mahīyasāṁ

siddhim īyur iha nāradādayaḥ ||1||

vipraṁ pradhvasta-kāma-prabhṛti-ripu-ghaṭaṁ nirmalāṅgaṁ gariṣṭhāṁ

bhaktiṁ kṛṣṇāṅghri-paṅkeruha-yugala-rajorāgiṇīm udvahantam |

vettāraṁ veda-śāstāgama-vimala-pathāṁ sammataṁ satsu dāntaṁ

vidyāṁ yaḥ saṁvivitsuḥ pravaṇa-tanu-manā deśikaṁ saṁśrayeta ||2||

santoṣayed akuṭilādretarāntarātmā

taṁ svair dhanaiś ca vapuṣāpy anukūlavāṇyā |

abda-trayaṅkamalanâbhadhiyā’tidhīras

tuṣṭe vivakṣatu gurāv atha mantra-dīkṣām ||3||

prapañca-sāra-prathitā tu dīkṣā

saṁsmāryate samprati-sarva-siddhyai |

ṛte yayā santata-jāpino’pi

siddhiṁ na vai dāsyati mantra-pūgaḥ ||4||

atha puro vidadhīta bhuvaṁ sthalīm

adhi yathāvidhi vāstu-baliṁ budhaḥ |

acala-dor-mitam atra tu maṇḍapaṁ

masṛṇa-vedikam āracayet tataḥ ||5||

triguṇa-tantu-yujā kuśa-mālayā

parivṛtaṁ prakṛti-dhvaja-bhūṣitam |

mukha-catuṣka-payas-taru-toraṇaṁ

sita-vitāna-virājitam ujjvalam ||6||

vasu-triguṇitāṅgula-pramita-khāta-tārāyātaṁ

vasor vasupater atho kakubhi-dhiṣṇyam asmin budhaḥ |

karotu vasu-mekhalaṁ vasu-gaṇārdha-koṇaṁ pratīcy-

avasthita-gajā-dhara-pratima-yoni-saṁlakṣitam ||7||

tato maṇḍape gavya-gandhāmbu-sikte

likhen maṇḍalaṁ samyag aṣṭa-cchadābjam |

sa-vṛtta-trayaṁ rāśi-pīṭhāṅghri-vīthi-

caturdhāra-śobhopaśobhāsra-yuktam ||8||

tato deśikaḥ snāna-pūrvaṁ vidhānaṁ

vidhāyātma-pūjāvasānaṁ vidhijñaḥ |

sva-vāmāgrataḥ śaṅkham apy arghya-pādyā-

camādyāni pātrāṇi samūritāni ||9||

vidhāyānyataḥ puṣpa-gandhākṣatādyaṁ

kara-kṣālanaṁ pṛṣṭhataś cāpi pātram |

pradīpāvalī-dīpite sarvam anyat

sva-dṛg-gocare sādhanaṁ cādadīta ||10||

vāyavyāśādīśa-paryantam arcya-

pīṭhasyodag-gauravī paṅktir ādau |

pūjyo’nyatrāpy āmbikeyaḥ karābjaiḥ

pāśaṁ dantaṁ śṛṇya-bhītī dadhānaḥ ||11||

ārādhyādhāra-śakty-ādy-amara-caraṇa-pāvadhyatho madhya-bhāge

dharmādīn vahnir akṣaḥ-pavana-śiva-gatān dikṣv adharmādikāṁś ca |

madhye śeṣābja-bimba-tritaya-guṇa-gaṇātmādikaṁ keśarāṇāṁ

vahner madhye ca śaktīr nava-samabhiyajet pīṭha-mantreṇa bhūyaḥ ||12||

tataḥ śālīn madhyekamalam amalāṁs taṇḍula-varān

api nyasyed darbhāṁs tad upari ca kūrcākṣata-yutān |

nyaset prādakṣiṇyāt tad-upari kṛśānor daśa kalā-

ya-kārādy-arṇādyā yajatu ca sugandhādibhir imāḥ ||13||

nyaset kumbhaṁ tatra triguṇita-lasat-tantu-kalitaṁ

japaṁs tāraṁ dhūpaiḥ suparimalitaṁ joṅkaṭamayaiḥ |

kabhādyaiḥ kumbhe’smin ṭha-ḍa-vasitibhir varṇa-yugalaiḥ

tathānyasyābhyarcyās tad-anu kha-maṇer dvādaśa kalāḥ ||14||

evaṁ saṅkalpyāgnim ādhāra-rūpaṁ

bhānuṁ tadvat kumbha-rūpaṁ vidhijñaiḥ |

nyasyet tasminn akṣatādyaiḥ sametaṁ

kūrcaṁ svarṇai ratna-varyaiḥ pradīptam ||15||

atha kvātha-toyaiḥ kṣakārādi-varṇair

akārāvasānaiḥ samāpūrayet tam |

svamantra-trijāpāvasānaṁ payobhir

gavāṁ pañca-gavyair jalaiḥ kevalair vā ||16||

kalaśa-jale’smin vasu-yuga-saṅkhyāḥ

svara-gaṇa-pūrvā nyasatu tathaiva |

uḍupa-kalās tāḥ salila-sugandhā-

kṣata-sumanobhis tad-anu yajeta ||17||

udīcya-kuṣṭa-kuṅkumāmbu-loha-sajjaṭāmuraiḥ |

saśītam ity udīritaṁ hareḥ priyāṣṭa-gandhakam ||18||

kvātha-toya-paripūritodare

saṁviloḍya vidhināṣṭa-gandhakam |

soma-sūrya-śikhināṁ pṛthak-kalāḥ

seca-karma viniyojayet kramāt ||19||

tadvad ākṣara-bhavās tu kādibhiṣ

ṭādibhiḥ punar ukārajāḥ kalāḥ |

pādibhir malipijās tu bindujāḥ

ṣādibhiḥ svara-gaṇena nāda-jāḥ ||20||

samāvāhanānte’susaṁsthāpanāt prāk

ṛcas tatra tatrābhijapyā budhena |

samabhyarcya tās tāḥ pṛthak tac ca pātho’

payen mūla-mantreṇa kumbhe yathāvat ||21||

sahakāra-bodhi-panasa-stavakaiḥ

śatamanyu-vallik-kalitaiḥ kalaśam |

pidadhātu puṣpa-phala-taṇḍulakair

abhipūrṇayāpi śubha-cakrikayā ||22||

abhiveṣṭayet tad-anu kumbha-mukhaṁ

nava-nirmalāṁśuka-yugena budhaḥ |

samalaṅkṛte’tra kusumādibhir apy

abhivāhayet parataraṁ ca mahaḥ ||23||

sakalī-vidhāya kalaśa-stham amuṁ

harim arṇa-tattva-manu-vinyasanaiḥ |

paripūjayed gurur athāvahitaḥ

parivāra-yuktam upacāra-gaṇaiḥ ||24||

dattvāsanaṁ svāgatam ity udīyaḥ

tathādhyapādyācamanīyakāni |

sthānaṁ ca vāsaś ca vibhūṣaṇāni

sāṅgāya tasmai viniyojya mantrī ||25||

gātre pavitrair atha gandha-puṣpaiḥ

pūrvaṁ yajen nyāsa-vidhānato’sya |

sṛṣṭi-sthitī svāṅga-yugaṁ ca veṇuṁ

mālām abhijñāna-varāśma-mukhyau |

mūlena cārdhyārcanavat prapūjya

samarcayed āvaraṇāni bhūyaḥ ||27||

dikṣv atha dāma-sudāmau vasudāmaḥ kiṅkiṇī ca sampūjyāḥ |

tejo-rūpās tad-bahiraṅgāni ca keśareṣu samabhiyajet ||28||

hutavaha-nirṛti-samīra-śiva-dikṣu hṛdādi-varma-paryantam |

pūrvādi-dikṣv athāstraṁ krameṇa gandhādibhiḥ suśuddha-manāḥ ||29||

muktendu-kānta-kuvalaya-

hari-nīla-hutāśa-sabhāḥ pramadāḥ |

abhaya-vara-sphurita-karāḥ

prasanna-mukhyo’ṅga-devatāḥ smaryāḥ ||30||

rukmiṇy-ādyā mahiṣīr

aṣṭau sampūjayed daleṣu tataḥ |

dakṣiṇa-kara-dhṛta-kamalā

vasu-bharita-supātra-mudritānya-karāḥ ||31||

rukmiṇyākhyā satyā sa-nāgnijity-āhvayā sunandā ca |

bhūyaś ca mitravindā sulakṣmaṇā ṛkṣajā suśīlā ca ||32||

tapanīya-marakatābhāḥ susita-

vicitrāmbarā dviśas tv etāḥ |

pṛthu-kuca-bharālasāṅgyā vividha-

maṇi-prakara-vilasitābharaṇāḥ ||33||

tato yajed dalāgreṣu vasudevaṁ ca devakīm |

nanda-gopaṁ yaśodāṁ ca balabhadraṁ subhadrikām |

gopān gopīś ca govinda-vilīna-mati-locanān ||34||

jñāna-mudrābhaya-karau pitarau pīta-pāṇḍarau |

divya-mālyāmbarālepa-bhūṣaṇe mātarau punaḥ ||35||

dhārayantyau ca varadaṁ pāyasāpūrṇa-pātrakam |

aruṇāśyāmale hāra-maṇi-kuṇḍala-maṇḍite ||36||

balaḥ śaṅkhendu-dhavalo musalaṁ lāṅgalaṁ dadhat |

hālālolo nīla-vāsā helāvān eka-kuṇḍalaḥ ||37||

kalāya-śyāmalā bhadrā subhadrā bhadra-bhūṣaṇā |

varābhaya-yutā pīta-vasanā rūḍha-yauvanā ||38||

veṇu-vīṇā-vetra-yaṣṭi-śaṅkha-śṛṅgādi-pāṇayaḥ |

gopā gopyaś ca vividha-prabhṛtātta-karāmbujāḥ |

mandārādīṁś ca tad-bāhye pūjayet kalpa-pādapān ||39||

mandāra-santānaka-pārijāta-

kalpa-drumākhyān karicandanaṁ ca |

madhye caturdikṣv api vāñchitārtha-

dānaika-dakṣān phala-namra-śākhān ||40||

iti śrī-nārada-pañcarātre jñānāmṛta-sāre tṛtīya-rātre

saptamo’dhyāyaḥ

||3.7||

(3.8)

### tṛtīya-rātre aṣṭamo’dhyāyaḥ

vyāsa uvāca—

hari-havya-vāṭ-taraṇija-kṣapācarāpy

ativāyusoma-śiva-śeṣa-padmajān |

prayajet svadikṣv amala-dhīḥ svajāty adhī-

śvaraheti-patra-parivāra-saṁyutān ||1||

kapiśa-kapila-nīla-śyāmala-śveta-dhūmrā-

mala-sita-śuci-raktā varṇato vāsavādyāḥ |

kara-kamala-virājat-svāyudhā divya-veśā

vividha-maṇi-gaṇo’sra-prasphurad-bhūṣaṇāḍhyāḥ ||2||

dambholi-śakty-abhidha-daṇḍa-kṛpāṇa-pāśa-

caṇḍāṅkuśāhvaya-gadā-triśikhāri-padmāḥ |

arcyā bahir nija-sulakṣita-mauli-yuktāḥ

sva-svāyudha-bhaya-samudyata-pāṇi-padmaḥ ||3||

kanaka-rajata-toyadābhra-campā-

ruṇahima-nīla-javā-pravāla-bhāsaḥ kramataḥ |

kramata iti rucā tu vajra-pūrvā-

rucira-vilepana-vastra-mālya-bhūṣāḥ ||4||

kathitam āvṛti-saptakam acyutā-

rcana-vidhāv iti sarva-sukhāvaham |

prayatād athavāṅga-purandarā-

śani-mukhais tritayāvaraṇaṁ tv idam ||5||

ity arcayitvā jala-gandha-puṣpaiḥ

kṛṣṇāṣṭakenāpy atha kṛṣṇa-pūjām |

kuryād budhas tāni samāhvayāni

vakṣyāmi tādādi-namo’ntikāni ||6||

śrī-kṛṣṇo vāsudevaś ca nārāyaṇa-samāhvayaḥ |

devakī-nandano yadu-śreṣṭho vārṣṇeya ity api ||7||

asurāntaka-śabdānte bhārahārīti saptamaḥ |

dharma-saṁsthāpakaś cāṣṭau caturthy-antāḥ kramād ime ||8||

ebhir evāthavā pūjā kartavyā kaṁsa-vairiṇaḥ |

saṁsāra-sāgarottīrtyai sarva-kāmāptaye budhaiḥ ||9||

sārāṅgāre ghṛta-vilulitair jarjarai saṁvikīrṇair

guggulvādyair ghana-parimalair dhūpam āpādya mantrī |

dadyān nīcair danuja-mathanāyāpareṇātha doṣṇā

ghaṇṭāṁ gandhākṣata-kusumakair arcitāṁ vādayānaḥ ||10||

tadvad dīpaṁ surabhi-ghṛta-saṁsikta-karpūra-vartyā

dīptaṁ dṛṣṭyādy-ativiśadadhīḥ padma-paryantam uccaiḥ |

dattvā puṣpāñjalim ap ca i vidhāyārpayitvā ca pādyaṁ

sācāmaṁ kalpayatu vipula-svarṇa-pātre nivedya ||11||

surabhitareṇa dugdha-haviṣā suśṛtena sitā-

samupadeśakai rucira-hṛdy-avicitra-rasaiḥ |

dadhi-nava-nīta-nūtana-sitopala-pūpa-puli-

ghṛta-guḍa-nārikela-kadalī-phala-puṣpa-rasaiḥ ||12||

astrokṣitaṁ tad-ari-mudrikayābhirakṣya

vāyavyatīyapariśoṣitamagnidoṣṇā |

sandahya vāma-kara-saudharasābhipūrṇaṁ

mantrāmṛtīkṛtam athābhimṛṣan prajapyāt ||13||

manum aṣṭaśaḥ surabhi-mudrikayā

paripūrṇam arcayatu gandha-mukhaiḥ |

harim arcayed atha kṛta-prasavāñjalir

āsyato’sya prasarec ca mahaḥ ||14||

vītihotradayitāntam uccaran

mūla-mantram atha nikṣipej jalam |

arpayet tad amṛtātmakaṁ havir

dor-yujā sukusumaṁ samuddharan ||15||

nivedayāmi bhagavate juṣāṇedaṁ havir hare |

nivedyārpaṇamantro’yaṁ sarvārcāsu nijākhyayā ||16||

grāsa-mudrāṁ vāma-doṣṇā vikacotpala-sannibhām |

pradarśayed dakṣiṇena prāṇādīnāṁ ca darśayet ||17||

spṛśet kaniṣṭhopakaniṣṭhe dve

aṅguṣṭha-mūrdhnā prathameha mudrā |

tathāparā tarjani-madhyame syād

anāmika-madhyamike ca madhyā ||18||

anāmika-tarjani-madhyamāḥ syāt

tadvac caturthī-sa-kaniṣṭhikās taḥ |

syāt pañcamī tadvad iti pradiṣṭā

prāṇādi-mudrā nija-mantra-yuktāḥ ||19||

prāṇāpāna-vyānodāna-

samānāḥ kramāc caturthy-antāḥ |

tārādhārā vadhvā ceddhāḥ

kṛṣṇādhvanas tv ime manavaḥ ||20||

tato nivedya mudrikāṁ

pradhānayā kara-dvaye |

spṛśann anāmikāṁ nijaṁ

manuṁ japana pradarśayet ||21||

nandajo’mbu-manu-bindu-yuṅ natiḥ

pārśva-rā-marud-avātmane ni ca |

ruddha-ṅe-yuta-nivedyam ātma-bhūr

māsa-pārśvam anilas tathā’mi-yuk ||22||

maṇḍalam abhito mantrī

bījāṅkura-bhājanāni vinyasya |

piṣṭamayān api dīpān

ghṛta-pūrṇān vinyaset sudīpta-śikhān ||23||

iti śrī-nārada-pañcarātre jñānāmṛta-sāre tṛtīya-rātre

aṣṭamo’dhyāyaḥ

||3.8||

(3.9)

### tṛtīya-rātre navamo’dhyāyaḥ

śrī-vyāsa uvāca—

atha saṁskṛte hutavahe’mala-dhīr

abhivāhya samyag abhipūjya harim |

juhuyāt sitāghṛta-yutena payaḥ

parisādhitena sita-dīdhitinā ||1||

aṣṭottaraṁ sahasraṁ samāpya

homaṁ punar baliṁ dadyāt |

rāśiṣv adhināthebhyo

nakṣatrebhyas tataś ca karaṇebhyaḥ ||2||

sampādya pānīya-sudhāṁ samarpya

dattvāmbha udāsya mukhārcir āsye

naivedyam uddhṛtya nivedya viṣvak

senāya pṛthvīm upalipya bhūyaḥ ||3||

gaṇḍūṣa-danta-dhavanācamanāsya-hasta-

mṛjyānulepamukhavāsakamālya-bhūṣāḥ |

tāmbūlam apy abhisamarpya suvādya-nṛtya-

gītaiḥ sutṛptam abhipūjayatāt punar eva ||4||

gandhādibhiḥ saparivāram athārgham asmai

dattvā vidhāya kusumāñjalim ādareṇa |

stutvā praṇamya śirasā culukodakena

svātmānam arpayatu tac caraṇābja-mūle ||5||

iti pūrvaṁ prāṇa-buddhi-deha-dharmādhikārataḥ |

jāgrat-svapna-suṣupty-ākhyāvasthāsu manasā vācā ||6||

karmaṇā hastābhyāṁ padbhyām udareṇa śiśnā yat smṛtam |

yad uktaṁ yat kṛtaṁ tat sarvaṁ brahmārpaṇaṁ bhavatu svāhā ||7||

māṁ madīyaṁ ca sakalaṁ haraye’haṁ samarpaye |

oṁ tat saditi samprokto mantraḥ svātmārpaṇe śubhaḥ ||8||

anusmaran kalaśagam acyutaṁ japet

sahasrakaṁ manum atha sāṣṭakaṁ budhaḥ |

vapuṣy atho ditijājitaḥ samāvṛtīr

vilāpya tās tad api nayet sudhātmatām ||9||

dhvaja-toraṇa-dik-kalaśādi-gatām

api maṇḍapa-maṇḍala-kuṇḍa-gatām |

abhiyojya citiṁ kalaśe kusumaiḥ

paripūjya japet punar aṣṭaśatam ||10||

atha śiṣya upoṣitaḥ prabhāte

kṛta-naityaḥ susitāmbaraḥ suveśaḥ |

dharaṇī-dhana-dhānya-gokulair

dhinuyād vipra-varān hareḥ prasattyaiḥ ||11||

bhūyaḥ pratarpya praṇipatya deśikaṁ

tasmai parasmai puruṣāya dehine |

tāṁ vitta-śāṭhyaṁ parihṛtya dakṣiṇāṁ

dattvā tanuṁ svāṁ ca samarpayet sudhīḥ ||12||

athābhiṣeka-maṇḍape sukhopaviṣṭam āsane |

gurur viśodhayed amuṁ pureva śoṣaṇādibhiḥ ||13||

pīṭha-nyāsāvasānaṁ vapuṣi vimala-dhīr nyasya tasyāsikāyā

mantreṇābhyarcya dūrvākṣata-kusuma-yutāṁ rocanāṁ ke nidhāya |

āśīrvādair dvijānāṁ viśada-paṭu-ravair gīta-vāditra-ghoṣair

māṅgalyair ānayattaṁ kalaśam abhivṛtas tat-samīpaṁ pratītaḥ ||14||

tenābhilīna-maṇi-mantra-mahauṣadhena

dhāmnā peraṇa paramāmṛta-rūpa-bhājā |

sampūrayan vapur amuṣya tato vitanvan

tat-sāmarasyamabhiṣecayatād yathāvat ||15||

kṣādyair āntair varṇair abhipūrṇa-tanus trir ukta-mantrāntaiḥ |

parihita-sitatara-vamana-dvitīyo vācaṁyamaḥ samācāntaḥ ||16||

bahuśaḥ praṇamya deśaka-nāmānaṁ harim athopasaṅgamya |

tad-dakṣiṇata upāstām abhimukham ekāgra-mānasaḥ śiṣyaḥ ||17||

nyāsair yathāvidhi tam acyuta-sādvidhāya

gadnhākṣatādibhir alaṅkṛta-varṣmaṇo’sya |

ṛṣy-ādi-yuktam atha mantra-varaṁ yathāvad

brūyāt triśo gurur anarghyam avāma-kareṇa ||18||

guruṇā vidhivat prasāditaṁ

manum aṣṭordhva-śataṁ prajapya bhūyaḥ |

abhivādya tataḥ śṛṇotu samyak

samayān bhakti-bhareṇa namra-mūrtiḥ ||19||

dattvā śiṣyāya manuṁ nyasyātha guruḥ kṛtātma-yajana-vidhiḥ |

aṣṭottaraṁ sahasraṁ sva-śaktihānya-navāptaye japyāt ||20||

kumbhādikaṁ ca sakalaṁ gurave samarpya

sambhojayed dvija-varān api bhojya-jātaiḥ |

kurvantyh anena vidhinā ya ihābhiṣekaṁ

te sampadāṁ nilayanaṁ hi ta eva dhanyāḥ ||21||

saṅkṣipya kiṁcid uditā dīkṣā

saṁsmaraṇāya hi viśada-dhiyām |

etāṁ praviśya mantrī sarvān

japej juhotu yajec ca manūn ||22||

iti śrī-nārada-pañcarātre jñānāmṛta-sāre tṛtīya-rātre

navamo’dhyāyaḥ

||3.9||

(3.10)

### tṛtīya-rātre daśamo’dhyāyaḥ

śrī-vyāsa uvāca—

caitre kṛtvaitan māsi karmāccha-pakṣe

puṇya-rkṣe bhūyo deśikāt prāpya dīkṣām |

tenānujñātaḥ pūrva-sevāṁ dvitīye

māsi dvādaśyām ārabhetāmalāyām ||1||

kṛtvā snānādyaṁ karma dehārcanāntaṁ

vartmāśritya prāg īritaṁ mantri-mukhyaḥ |

śuddho maunī san brahmacārī niśāśī

japyāc chāntātmā śuddha-padmākṣa-dāmnā ||2||

tanvan śuśrūṣāṁ goṣu tābhyaḥ prayacchan

grāsaṁ bhūteṣu prodvahaś cānukampām |

mantrādhiṣṭhātriṁ devatāṁ vandamāno

durgāṁ dubodha-dhvānta-bhānuṁ guruṁ ca ||3||

kurvann ātmīyaṁ karma varṇāśrama-sthaṁ

mantraṁ japtvā triḥ snāna-kāle’bhiṣiñcet |

ācāman pāthas-tattva-saṅkhyā-prajaptaṁ

bhuñjānaś cānnaṁ sapta-japtāñcanādi ||4||

adreḥ śṛṅge nadyās taṭe bilva-mūle

toye hṛdaghne gokula-viṣṇu-gehe |

aśvatthādhastād ambudheś cāpi tīre

sthāneṣv eteṣv āsīna ekaikaśas tu ||5||

prajaped yuta-catuṣkaṁ daśākṣaraṁ manu-varaṁ pṛthak kramaśaḥ |

aṣṭādaśākṣaraṁ ced ayuta-dvayam ity udīritā saṅkhyā ||6||

śākaṁ mūlaṁ phalaṁ go-stana-bhava-dadhinī bhaikṣam annaṁ ca saktuṁ

dugdhānnaṁ cety adānaḥ kṣiti-dhara-śikharādau kramāt sthāna-bhede |

ekaṁ caiṣām aśaktau gaditam iha mayā pūrvāsevā-vidhānaṁ

nirvṛtte’smin punaś ca prajapatu vidhivat siddhaye sādhakeśaḥ ||7||

dehārcanānte dinaśo dinādau

dīkṣokta-mārgānyataraṁ vidhānam |

āśritya kṛṣṇaṁ prayajed vivikte

gehe niṣaṇṇo huta-śiṣṭa-bhojī ||8||

daśa-lakṣam akṣaya-phala-pradaṁ manuṁ

pratijapya śikṣita-matir daśākṣaram |

juhuyād guḍājya-madhu-samplutair navair

aruṇāmbujair hutavahe daśāyutam ||9||

śuṣira-yugala-varṇaṁ cen manuṁ pañca-lakṣaṁ

prajapatu juhuyāc ca prokta-kḷptyārdha-lakṣam |

amala-matir alābhe pāyasair ambujānāṁ

sahita-ghṛta-sitair evārabhed dhoma-karma ||10||

asaktānāṁ home nigama-rasanāgendra-guṇito

japaḥ kāryaś ceti divja-nṛpa-viśām āhur apare |

sahomaś ced eṣāṁ sama iha japo homa-rahito

ya ukto varṇānāṁ sa khalu vihitas tac-cala-dṛśām ||11||

yaṁ varṇam āśrito yaḥ śūdraḥ sa ca tan-nata-bhruvām |

vidadhīta japaṁ vidhivac chraddhāvān bhakti-bharāvanamra-tanuḥ ||12||

punar abhiṣikto guruṇā vidhivad viśrāṇya dakṣiṇāṁ tasmai |

abhyavahārya ca viprān vibhavaiḥ samprīṇayec ca bhakti-yutaḥ ||13||

iti mantra-vara-dvitayānyataraṁ

parisādhya japādibhir acyuta-dhīḥ |

prajapet savana-tritaye dinaśo

vidhinātha mukundam amanda-matiḥ ||14||

atha śrīmad-udyāna-saṁvīta-haima-

sthalodbhāsi-ratna-sphuran-maṇḍapāntaḥ |

lasat-kalpa-vṛkṣādha uddīpta-ratna-

sthalī-dhiṣṭhitāmbhoja-pīṭhādhirūḍham ||15||

mahā-nīla-nīlābham atyanta-bālaṁ

guḍa-snigdha-vaktrānta-visrasta-keśam |

ali-vrāta-paryākulotphulla-padma-

pramugdhānanaṁ śrīmad indīvarākṣam ||16||

(ṣee nārada-purāṇa 1.80.77ff)

calat-kuṇḍalollāsi-samphulla-gaṇḍaṁ

sughoṇaṁ suśoṇādharaṁ susmitāsyam |

anekāśmaraśmy-ullasat-kaṇṭha-bhūṣā-

lasantaṁ vahantaṁ nakhaṁ pauṇḍarīkam ||17||

samuddhūsaroraḥ-sthalaṁ dhenu-dhūlyāḥ

supuṣṭāṅgam aṣṭāpadākalpa-dīptam |

kaṭīra-sthale cāru-jaṅghānta-yugme

pinaddhaṁ kvaṇat-kiṅkiṇī-jāla-dāmnā ||18||

hasantaṁ hasad-bandhu-jīva-prasūna-

prabhāṁ pāṇi-pādāmbujodāra-kāntyā |

kare dakṣiṇe pāyasaṁ vāma-haste

dadhānaṁ navaṁ śuddha-haiyaṅgavīnam ||19||

mahībhāra-bhūtām arārāti-yūthān

anaḥ-pūtanādīn nihantuṁ pravṛttam |

prabhuṁ gopikā-gopa-go-vṛnda-vītaṁ

surendrādibhir vanditaṁ deva-vṛndaiḥ ||20||

prage pūjayitvettyanusmṛtya kṛṣṇaṁ

tad-aṅgendra-vajrādikair bhakti-namraḥ |

sitā-moca-haiyaṅgavīnaiś ca dadhnā

vimiśreṇa daugdhena samprīṇayet tam ||21||

iti śrī-nārada-pañcarātre jñānāmṛta-sāre tṛtīya-rātre

daśamo’dhyāyaḥ

||3.10||

(3.11)

### tṛtīya-rātre ekādaśo’dhyāyaḥ

iti prātar evārcayed acyutaṁ yo

naraḥ pratyahaṁ śaśvad āstikya-yuktaḥ |

labhetācireṇaiva lakṣmīṁ samagrām

iha pretya śuddhaṁ paraṁ dhāma bhūyāt ||1||

ahno mukhe’nudinam ity abhipūjya śauriṁ

dadhnātha vā guḍa-yutena nivedya toyaiḥ |

śrīman-mukhe samanutarpya ca tad-dhiyā taṁ

japyāt sahasram atha sāṣṭakam ādareṇa ||2||

madhyandine japa-vidhāna-viśiṣṭa-rūpaṁ

vandyaṁ surarṣi-yati-khecara-mukhya-vṛndaiḥ |

go-gopa-gopa-vanitā-nikaraiḥ parītaṁ

sāndrāmbuda-cchavi-sujāta-manoharāṅgam ||3||

mayūra-patra-parikḷpta-vataṁsa-ramya-

dhammillam ullasita-cillikam ambujākṣam |

pūrṇendu-bindu-vadanaṁ maṇi-kuṇḍala-śrī-

gaṇḍaṁ sunāsam atisundara-manda-hāsam ||4||

pītāmbaraṁ rucira-nūpura-hāra-kāñcī-

keyūrakomikaṭakādibhir ujjvalāṅgam |

divyānulepana-piśaṅgitamasarājad-

amlāna-citra-vanamālam anaṅga-dīptam ||5||

veṇuṁ dhamantam athavā sva-kare dadhānaṁ

savyetare paśupa-yaṣṭim udāra-veṣam |

dakṣe maṇi-pravaram īpsita-dāna-dakṣaṁ

dhyātvaivam arcayatu nandajam indirāptyai ||6||

dāmādikāṅga-dayitāsuhṛdaṅghripendra-

vajrādibhiḥ samabhipūjya yathā-vidhānam |

dīkṣā-vidhi-prakathitaṁ ca nivedya jātaṁ

haime nivedayatu pātra-vare yathāvat ||7||

aṣṭottaraṁ śatam atho juhyāt payo’nnaiḥ

sarpiḥ-plutaiḥ susita-śarkarayā vimiśraiḥ |

dadyād baliṁ ca nija-dikṣu surarṣi-yogi-

vargopadaivata-gaṇebhya udagra-cetāḥ ||8||

navanīta-milita-pāyasa-dhiyārcanānte jalair mukhe tasya |

santarpya japatu mantrī sahasram aṣṭottara-śataṁ vāpi ||9||

ahno madhye vallavī-vallabhaṁ taṁ

nityaṁ bhaktyābhyarcayet yo narāgryaḥ |

devāḥ sarve taṁ namasyanti śaśvat

varteran vai tad-vaśe sarva-lokāḥ ||10||

medhāyuḥ-śrī-kānti-saubhāgya-yuktaḥ

putrair mitrair gomahī-ratna-dhānyaiḥ |

bhogaiś cānyair bhūribhiḥ sannihāḍhyo

bhūyān bhūyo dhāma tac cācyutākhyam ||11||

tṛtīya-kāla-pūjāyām asti kāla-vikalpanā |

sāyāhne niśi vety atra vadanty eke vipaścitaḥ ||12||

daśākṣareṇa ced rātrau sāyāhne’ṣṭādaśārṇataḥ |

ubhayīm ubhayenaiva kuryād ity apare jaguḥ ||13||

sāyāhne dvāravaty¸aṁ tu citrodyānopaśobhite |

dvyaṣṭa-sāhasra-saṅkhyātair bhavanair abhisaṁvṛte ||14||

haṁsa-sārasa-saṅkīrṇaiḥ kamaoltpala-śālibhiḥ |

sarobhir amalāmbhobhiḥ parīte bhavanottame ||15||

udyat-pradyotana-dyota-sadyutau maṇi-maṇḍape |

mṛdvāstare sukhāsīnaṁ hemāmbhojāsane harim ||16||

nāradādyaiḥ parivṛtam ātma-tattva-vinirṇaye |

tebhyo munibhyaḥ svaṁ dhāma diśantaṁ param akṣaram ||17||

indīvara-nibhaṁ saumyaṁ padma-patroruṇekṣaṇam |

snigdha-kuntala-sambhinna-kirīṭa-mukuṭojjvalam ||18||

cāru-prasanna-vadanaṁ sphuran-makara-kuṇḍalam |

śrīvatsa-vakṣasaṁ bhrāja-kaustubhaṁ vanamālinam ||19||

kāśmīra-kapiśoraskaṁ pīta-kauśeya-vāsasam |

hāra-keyūra-kaṭaka-rasanādyaiḥ pariṣkṛtam ||20||

hṛta-viśvambharābhūri-bhāraṁ mudita-mānasam |

śaṅkha-cakra-gadā-padma-rājad-bhuja-catuṣṭayam ||21||

evaṁ dhyātvārcayen mantrī tad-aṅgaiḥ prathamāvṛtim |

dvitīyāṁ mahiṣībhis tu tṛtīyāyāṁ samarcayet ||22||

nāradaṁ parvataṁ jiṣṇuṁ niśaṭhoddhava-dārukān |

viśvaksenaṁ ca saineyaṁ dikṣv agre vinatā-sutam ||23||

lokeśais tat-praharaṇaiḥ punar āvaraṇa-dvayam |

iti sampūjya vidhivat pāyasena nivedayet ||24||

tarpayitvā khaṇḍa-miśrair dagdha-buddhyā jalair harim |

japed aṣṭa-śataṁ mantrī bhāvayan puruṣottamam ||25||

pūjāsu homaṁ sarvāsu kuryān madhyandine’thavā |

āsanād arghya-paryantaṁ kṛtvā stutvā namet sudhīḥ ||26||

samarpyātmānam udvāsya tat sve hṛt-sarasīruhe |

vinyasya tan-mayo bhūtvā punar ātmānam arcayet ||27||

iti śrī-nārada-pañcarātre jñānāmṛta-sāre tṛtīya-rātre

ekādaśo’dhyāyaḥ

||3.11||

(3.12)

### tṛtīya-rātre dvādaśo’dhyāyaḥ

sāyāhne vāsudevaṁ yo nityam eva yajen naraḥ |

sarvān kāmān avāpyānte sa yāti paramāṁ gatim ||1||

rātrau cen manmathākrānta-mānasaṁ devakī-sutam |

yajed rāsa-pariśrāntaṁ gopī-maṇḍala-madhyagam ||2||

pṛthuṁ suvṛttaṁ masṛṇaṁ vitasti-

mātronnataṁ kau vinikhanya śaṅkum |

ākramya padbhyām itaretarātta-

hastair bhramo’yaṁ khalu rāsa-goṣṭhī ||3||

sthala-nīraja-sūna-parāga-bhṛtā

laharī-kaṇa-jāla-bhareṇa satā |

marutā paritāpahṛtādhyuṣite

vipule yamunā-puline vimale ||4||

aśarīra-niśānta-śaronmathita-

pramadā-śata-koṭibhir âkulite |

uḍunātha-karir viśadīkṛta-dik-

prasare vicarad-bhramarī-nikare ||5||

vidyādhara-kinnara-siddha-suraiḥ

gandharva-bhujaṅgama-cāraṇakaiḥ |

dāropahitaiḥ suvimāna-gataiḥ

svasthair abhivṛṣṭa-supuṣpa-cayaiḥ ||6||

itaretara-baddha-kara-pramadā-

gaṇa-kalpita-rāsa-vihāra-vidhau |

maṇi-śaṅku-gam apy amunāvapuṣā

bahudhā vihita-svaka-divya-tanum ||7||

sudṛśām ubhayoḥ pṛthag-antaragaṁ

dayitā-gaṇa-baddha-bhuja-dvitayam |

nija-saṅga-vijṛmbhad-anaṅga-śikhi-

jvalitāṅga-lasat-pulakāli-yujām ||8||

vividha-śruti-bhinna-manojñatara-

svarasaptaka-mūrcchana-tāla-gaṇaiḥ |

bhramamāṇam amūbhir udāra-maṇi-

sphuṭa-maṇḍana-śiñjita-cārutaram ||9||

iti bhinna-tanuṁ maṇibhir militaṁ

tapanīya-mayir iva bhārakatam |

maṇi-nirmita-madhyaga-śaṅku-lasad-

vipulāruṇa-paṅkaja-madhya-gatam ||10||

atasī-kusumābha-tanuṁ taruṇaṁ

taruṇāruṇa-padma-palāśa-dṛśam |

nava-pallava-citra-suguccha-lasac-

chikhi-piccha-pinaddha-kaca-pracayam ||11||

caṭula-bhruvam indu-samāna-mukhaṁ

maṇi-kuṇḍala-maṇḍita-gaṇḍa-yugam |

śaśa-rakta-sadṛk-daśana-cchadanaṁ

maṇi-rājad-aneka-vidhābharaṇam ||12||

asana-prasava-cchadanojjvalasad-

vasanaṁ suvilāsa-nivāsa-bhuvam |

nava-vidruma-bhadra-karāṅghri-talaṁ

bhramarākula-dāma-virāji-tanum ||13||

taruṇī-kuca-yuk-parirambha-milad-

ghusṛṇāruṇa-vakṣasam ukṣa-gatim |

śiva-veṇu-samīrita-gāna-paraṁ

smara-vihvalitaṁ bhuvanaika-gurum ||14||

prathamodita-pīṭha-vare vidhivat

prayajed iti rūpam arūpam ajam |

prathamaṁ paripūjya tad-aṅga-vṛttiṁ

mithunāni yajed rasagāni tataḥ ||15||

dala-ṣoḍaśake svaram ūti-gaṇaṁ

saha-śaktikam uttama-rāsa-gatam |

saramā-madanam sva-kalā-sahita-

mithunāhvam athendrapa-vipra-mukhān ||16||

iti samyag amuṁ paripūjya hariṁ

caturāvṛti-saṁvṛtam ārdra-matiḥ |

rajatāracite caṣake sa-sitaṁ

suśṛtaṁ supayo’sya nivedayatu ||17||

vibhave sati k¸aṁsyamayeṣu pṛthak

caṣakeṣu tu ṣoḍaśasu kramaśaḥ |

mithuneṣu nivedya payaḥ sa-sitaṁ

vidadhīta purovad atho sakalam ||18||

sakala-bhuvana-mohnaṁ vidhiṁ yo

niyatam amuṁ niśi niśy udāra-cetāḥ |

bhajati sa khalu sarva-loka-pūjyaḥ

śriyam atulāṁ samavāpya yāty anantam ||19||

niśi vā dinānta-samaye

prapūjayen nityaśo’cyutaṁ bhaktyā |

samapahalam ubhayaṁ hi tataḥ

saṁsārābdhiṁ samuttitīrṣati yaḥ ||20||

iti śrī-nārada-pañcarātre jñānāmṛta-sāre tṛtīya-rātre

dvādaśo’dhyāyaḥ

||3.12||

(3.13)

### tṛtīya-rātre trayodaśo’dhyāyaḥ

ity evaṁ manu-vigrahaṁ madhu-ripuṁ yo vā trikālaṁ yajet

tasyaivākhila-jantu-jāta-dayitasyāmbhodhijā-veśmanaḥ |

haste dharma-sukhārtha-mokṣa-taravaḥ sad-varga-samprārthitāḥ

sāndrānanda-mahā-rasa-drava-muco yeṣāṁ phala-śreṇayaḥ ||1||

tarpayāmi padaṁ yojyaṁ mantrānte sveṣu nāmasu |

dvitīyānteṣu tu tataḥ pūjā-śeṣaṁ samāpayet ||2||

abhyukṣya tat-prasādādbhir ātmānaṁ prapibed apaḥ |

taj japtvā tam athodvāsya tan-mayaḥ prajapen manum ||3||

atha dravyāṇi kāmyeṣ vakṣyante tarpaṇeṣu tu |

tāni prkta-vidhānānām āśrityānyataraṁ bhajet ||4||

viṁśatir aṣṭopetā kāla-traya-tarpaṇeṣu saṅkhyoktā |

bhūyaḥ svak¸ala-vihitān sakaṛt tarpayec ca parivārān ||5||

prātar dadhi-guḍa-miśraṁ madhyāhne pāyasaṁ sa-navanītam |

kṣīraṁ tṛtīya-kāle sasitopalam ity udīritaṁ dravyam ||6||

tarpayāmi-padaṁ yojyaṁ mantrānte sveṣu nāmasu |

dvitīyānteṣu tu tataḥ pūjāśeṣaṁ samāpayet ||7||

abhyukṣya tat-prasādādbhir ātmānaṁ prativedapaḥ |

taj japtvā tam athodvāsya tan-mayaḥ prajapen manum ||8||

atha dravyāṇi kāmyeṣu vakṣyante tarpaṇeṣu tu |

tāni prokta-vidhānānām āśrityānyataraṁ bhajet ||9||

dravyaiḥ ṣoḍaśabhir amu pratarpayed ekaśaś catur-vāram |

sa catuḥ-kṣīrādy-antaiḥ sakṛj-jalādy-antam acyutaṁ bhaktyā ||10||

pāyasa-dādhika-kṛsaraṅgauḍānnapayodadhīni navanītam |

ājyaṁ kadalīmocārajasvalācocamodakāpūpam ||11||

pṛthukaṁ lājopetaṁ dravyāṇāṁ kathitam iha ṣoḍaśakam |

lājānte’ntya-kṣīrāt prāk samarpya sitopalā-puñjaiḥ ||12||

prage catuḥ-saptati-vāram ity amuṁ

pratarpayed yo’nudinaṁ naro harim |

ananyadhīs tasya samasta-sampadaḥ

kare sthitā maṇḍalato’bhivāñchitāḥ ||13||

dhāroṣṇa-pakva-payasī-dadhi-navanīte ghṛtaṁ ca daugdhānnam |

matsyaṇḍī-madhv-amṛtaṁ dvādaśaśaḥ tarpayen navabhir ebhiḥ ||14||

tarpaṇa-vidhir ayam aparaḥ pūrvodita-sama-phalo’ṣtaśa-saṅkhyaḥ |

kārmaṇakarmaṇi kīrtau jana-saṁvanane viśeṣato vihitaḥ ||15||

sakhaṇḍa-dhāroṣṇa-dhiyāmukundaṁ

vrajan pura-grāmam api pratarpya |

labheta bhojyaṁ sarasaṁ sa-bhṛtyair

vāsāṁsi dhānyāni dhanāni mantrī ||16||

yāvat santarpayen mantrī tāvat-saṅkhyaṁ japen manum |

tarpaṇenaiva kāryāṇi sādhayed akhilāny api ||17||

dvijobhikṣāvṛttir ya iha dinaśo nanda-tanayaḥ

svayaṁ bhūtvā bhikṣām aṭati viharan gopa-sudṛśām |

amā cetobhiḥ svvair lalita-lalitair narma-vidhibhir

dadhi-ksīrājyāḍhyāṁ pracuratara-bhikṣāṁ sa labhate ||18||

madhye koṇeṣu ṣaṭsv apy anala-puṭasyālikhet karṇikāyāṁ

kandarpaṁ sādhya-yuktaṁ vivara-gata-ṣaḍ-arṇaṁ dviśaḥ keśareṣu

śakti-śrī-pūrvakānidvinavalipimanorakṣarāṇi cchadānāṁ

madhye varṇān daśānāṁ daśa-lipi-manu-varyasya caikekaśo’bjam ||19||

bhū-sadmanābhivṛtam asragamanmathena

gorocanābhilikhitaṁ tapanīya-sūcyā |

paṭṭe hiraṇya-racite gulikī-kṛtaṁ tad

gopāla-yantram akhilārthadam etad uktam ||20||

sampāta-siktam abhijaptam idaṁ mahadbhir

dhāryaṁ jagat-traya-vaśīkaraṇaika-dakṣam |

rakṣā-yaśaḥ-suta-mahī-dhana-dhānya-lakṣmī

saubhāgya-lipsubhir ajasram anarghya-vīryam ||21||

bhūtonmādāpasmṛti-viṣa-mūrcchā-vibhrama-jvarārtānām |

dhyāyan śirasi prajapen mantram imaṁ jhaṭiti śamayituṁ vikṛtim ||22||

smara-trivikramākrāntaś cakrīṣṇāya-hṛd ity asau |

ṣaḍ-akṣaro’yaṁ samproktaḥ sarva-siddhi-karo manuḥ ||23||

kroḍo’gni-dīpto māyāvī-lava-lāñchita-mastakaḥ |

saiṣā śaktiḥ parā sūkṣmā nityā saṁvit-svarūpiṇī ||24||

asthy-agni-govinda-lavair lakṣmī-bījaṁ samīritam |

ābhyām aṣṭādaśa-lipiḥ syād viṁśaty akṣaro manuḥ ||25||

śālagrāme maṇau yantre maṇḍale pratimāsu ca |

nityaṁ pūjā hareḥ kāryā na tu kevala-bhūtale ||26||

iti japa-huta-pūjā-tarpaṇādyair mukundaṁ

ya iha bhajati mavor ekam āśritya nityam |

sa tu suciram ayatnāt prāpya bhogān viśeṣān

punar amalatarantaddhāma viṣṇoḥ prayāti ||27||

iti śrī-nārada-pañcarātre jñānāmṛta-sāre tṛtīya-rātre

trayodaśo’dhyāyaḥ

||3.13||

(3.14)

### tṛtīya-rātre caturdaśo’dhyāyaḥ

viniyogān atho vakṣye mantrayor ubhayoḥ samān |

tad-artha-kāriṇo’nanta-vīryān mantrāṁś ca kāṁścana ||1||

vande taṁ devakī-putraṁ sadyo-jātaṁ dyu-saprabham |

pītāmbaraṁ kara-lasac-chaṅkha-cakra-gadāmbujam ||2||

evaṁ dhyātvā japel lakṣaṁ mantraṁ brāhme muhūrtake |

svādu-plutaiś ca kusumaiḥ palāśair ayutaṁ hunet ||3||

manvor anyatareṇaivaṁ kuryād yaḥ susamāhitaḥ |

smṛtiṁ medhāṁ mati-balaṁ labdhvā sa kavirāḍ bhavet ||4||

syān manus tat samajapadhyāna-homa-phalo’paraḥ |

śrīman-mukunda-caraṇau sadeti śaraṇaṁ tataḥ ||5||

ahaṁ prapadya ity ukto maukundo’ṣṭādaśākṣaraḥ |

nārado’sya tu gāyatrī mukundaś caṣi-pūrvakāḥ ||6||

prātaḥ prātaḥ pibet toyaṁ japtaṁ yo’ṣtottaraṁ śatam |

anena ṣaḍbhir māsaiḥ sa bhavec chrutadharo naraḥ ||7||

upasaṁhṛta-divyāṅgaṁ purovan mātur aṅkagam |

calad-doś caraṇaṁ bālaṁ nīlābhaṁ saṁsmaran japet ||8||

ayutaṁ tāvad evājyair juhuyāc ca hutāśane |

sa labhed acalāṁ bhaktiṁ śraddhāṁ śāntiṁ ca śāśvatīm ||9||

manunaitat-samastānte marun-namita-śabditaḥ |

bāla-līlātmane huṁ phaṭ nama ity amunāthavā ||10||

nalakūvara-gāyatrī-bāla-kṛṣṇā itīritāḥ |

ṛsy-ādyāḥ siddhayaḥ sarvāḥ syur japādyair ihāmunā ||11||

lambitaṁ bāla-śayane rudantaṁ vallavī-janaiḥ |

prekṣyamāṇaṁ dugdha-buddhyā tarpayet so’śnute’śanam ||12||

amunā vānna-rūpānte rasa-rūpa-padaṁ vadet |

tuṣṭa-rūpa namo dvandvam annādhipataye mama ||13||

annaṁ prayaccha svāheti triṁśad-arṇo’nnado manuḥ |

nāradānuṣṭub-annādhipatayo’syarṣi-pūrvakāḥ ||14||

bhūta-bāla-grahonmāda-smṛti-bhraṁśādy-upadravaiḥ |

pūtanā-stana-pātāraṁ grasta-mūrdhni smaran japet ||15||

sāsu-cūṣaṇa-nirbhinna-sarvāṅgīṁ rudatīṁ ca tām |

āviśya sarve muktvā taṁ vidravanti drutaṁ grahāḥ ||16||

juhuyāt khara-mañjaryā mañjarībhir vibhāvasau |

susnātaḥ pañca-gavyādbhiḥ pūtanāhantur ānane ||17||

prāśayec chiṣṭa-gavyaṁ tat-kalaśenābhiṣecayet |

sādhyaṁ sahasra-japtena sarvopadrava-śāntaye ||18||

amunaitad dvādaśārṇaṁ huṁ phaṭ svāhāntakena vā |

ṛṣy-ādyā brahma-gāyatrī-graha-ghna-harayo’sya tu ||19||

nija-pādāmbujākṣipta-śakaṭaṁ cintayan japet |

ayutaṁ mantrayor ekaṁ sarva-vighnopaśantaye ||20||

aṅgāny amīṣāṁ mantrāṇām ācakrādibhir arcanā |

aṅgair indrādi-vajrādyair uditā sampade sadā ||21||

bālo nīla-tanur dorbhyāṁ dadhy-utthaṁ pāyasaṁ dadhat |

harir vo’vyād dvīpi-nakha-kiṅkiṇī-jāla-maṇḍitaḥ ||22||

dhyātvaivāgnau juhuyāt śatavīryāṅkura-trikaiḥ |

payaḥ-sarpiḥ-plutair lakṣam ekaṁ tāvaj japen manum ||23||

gurave dakṣiṇāṁ dattvā bhojayed dvija-puṅgavān |

sa hy abdānāṁ śataṁ jīven na rogo nātra saṁśayaḥ ||24||

atrāparo manur dvādaśārṇānte puruṣottama |

āyur me dehi sambhāṣya viṣṇave prabhaviṣṇave ||25||

namo’nto dvy-adhika-triṁśad-arṇo’syārṣis tu nāradaḥ |

chando’nuṣṭup-devatā ca śrī-kṛṣṇo’ṅgāny ato bruve ||26||

ravi-bhūtendriya-vasu-netrārṇaiś cātmane yutaiḥ |

mahānanda-pada-jyotir māyā-vidyā-padaiḥ kramāt ||27||

japtvā lakṣam imaṁ mantram ayutaṁ pāyasair hunet |

pūrvavad dūrvayā juhvad āyur dīrghataraṁ labhet ||28||

dārayantaṁ bakaṁ dorbhyāṁ kṛṣṇaṁ saṁgṛhya tuṇḍayoḥ |

smaran śiśūnām ātaṅke spṛṣṭvā’yataram abhyaset ||29||

taj-japta-tilajābhyaṅgād bhaveyuḥ sukhinaś ca te |

atrāpy anyo manur bāla-vapuṣe vahni-vallabhā ||30||

gorakṣāyāṁ kvaṇad-veṇuṁ cārayantaṁ paśūṁs tathā |

uktvā gopālaka-padaṁ punar veśadharāya ca ||31||

vāsudevāya varmāstra-śirāṁsy aṣṭādaśākṣara |

manor nārada-gāyatrī-kṛṣṇa-rṣyādir anena vā ||32||

kuryād gopāla-saṁrakṣām ācakrādy-aṅginā budhaḥ |

kumbhī-nasādikṣveḍārtau daṣṭa-mūrdhni smaran harim ||33||

nṛtyantaṁ kāliya-phaṇāraṅge’nyataram abhyaset |

dṛśā pīyūṣa-varṣiṇyā siñcantaṁ tat tanuṁ budhaḥ ||34||

tarjayan vāma-tarjanyā taṁ drāṅ mocayate viṣāt |

āpūrva-kalaśaṁ toyaiḥ smṛtvā kāliya-mardanam ||35||

japtvāṣṭa-śatam āsiñced viṣiṇaṁ sa sukhī bhavet |

kāvya-madhye liyasyānte phaṇāmadhyedi-varṇakān ||36||

uktvā punar vaden nṛtyaṁ karoti tam anantaram |

namāmi devakī-putra ity uktvā nṛtya-śabdataḥ ||37||

rājānam acyutaṁ brūyād iti danta-lipir manuḥ |

asyāṅgānyaṅghribhir nyastaiḥ samastair nārado muniḥ ||38||

chando’nuṣṭub devatā ca kṛṣṇaḥ kāliya-mardanaḥ |

japyo lakṣaṁ manur ayaṁ hotavyaṁ sarpiṣāyutam ||39||

aṅga-dikpāla-vajrādyair arcanāsya samīritā |

kriyā sarvā ca kartavyā visaghnī pūrvam īritā ||40||

sadṛśo’nena jagati nahi kṣvea-haro manuḥ |

aṅgaiḥ śukataroḥ piṣṭair gulikā dhenu-vāriṇā ||41||

ānanasyāñjanālepair viṣaghnī sādhitāmunā |

uddaṇḍa-vāma-dor-daṇḍa-dhṛta-govardhanācalam ||42||

anya-hastāṅgulī-vyakta-svara-vaṁśārpitānanam |

dhyāyan hariṁ japan manvor ekaṁ chatraṁ vinā vrajet ||43||

varṣa-vātāśanibhyaḥ syād bhayaṁ tasya nahi kvacit |

mogha-meghaugha-yatnāpagatendraṁ taṁ smaran hunet ||44||

lolair ayuta-saṅkhyātair anāvṛṣṭir na saṁśayaḥ |

krīḍantaṁ yamunā-toye majjana-plavanādibhiḥ ||45||

tac-chīkara-jalāsāraiḥ sicyamānaṁ priyā-janaiḥ |

dhyātvāyutaṁ payaḥ-siktair huned vānīra-tarpaṇaiḥ ||46||

vṛṣṭir bhavat kāle’pi mahatī nātra saṁśayaḥ |

amum eva smaran mūrdhni viṣa-sphoṭa-jvarādibhiḥ ||47||

sa-dāha-mohair ārtasya japec chāntir bhavet kṣaṇāt |

athavā garudārūḍhaṁ bala-pradyumna-saṁyutam ||48||

nija-jvara-viniṣpiṣṭa-jvarābhiṣṭutam acyutam |

dhyātvā jvarābhibhṛtyasya mūrdhny anyataram abhyaset ||49||

śāntiṁ vrajed asādhyo’pi jvaraḥ sopadravaḥ kṣaṇāt |

dhyātvaivam agnāv abhyarcya payoktaiś caturaṅgulaiḥ ||50||

juhuyād amṛtākhaṇḍair ayutaṁ jvara-śāntaye |

niśāta-śara-nirbhinna-bhīṣmatāpa-nudaṁ harim ||51||

smṛtvā spṛśan japed ārtaṁ pāṇibhyāṁ roga-śāntaye |

apamṛtyu-vināśāya sāndīpani-suta-pradam ||52||

dhyātvāmṛta-latā-khaṇḍaiḥ kṣīrāktair ayutaṁ hunet |

mṛta-putrāya dadataṁ sutān viprāya sārjunam ||53||

dhyātvā lakṣaṁ japed ekaṁ manvoḥ suta-vivṛddhaye |

putra-jīvendhana-yute juhuyād anale’yutam ||54||

tat-phalair madhurāktaiḥ syuḥ putrā dīrghāyuṣo’sya tu |

kṣīra-druk-kātha-sampūrṇam abhyarcya kalaśaṁ niśi ||56||

japtvāyutaṁ prage nārīm abhiṣiñced dviṣaṭ-dinam |

sā bandhyāpi sutān dīrgha-jīvino gada-varjitān ||57||

labhate nātra sandehas tajjaptājyāśinī satī |

prātar vācaṁ-yamā nārī bodhi-cchada-puṭe jalam ||58||

mantrayitvāṣṭottara-śataṁ pibet putrīyatī dhruvam |

prahitāṁ kāśi-rājena kṛtyāṁ chitvā nijāriṇā ||59||

tat-tejasā tan-nagarīṁ dahantaṁ bhāvayan harim |

sva-snehāktair huned rātrau sarṣapaiḥ sapta-vāsaram ||60||

kṛtyā kartāram evāsau kupitā nāśayed dhruvam |

āsīnam āśrame divye badarī-ṣaṇḍa-maṇḍite ||61||

spṛśantaṁ pāṇi-padmābhyāṁ ghaṇṭākarṇa-kalevaram |

dhyātvācyutaṁ tilair lakṣaṁ hunet tri-madhurāplutaiḥ ||62||

muktaye sarva-pāpānāṁ śāntaye kāntaye tanoḥ |

dveṣayantaṁ rukmi-balau dyūtāsaktau smaran harim ||63||

juhuyād iṣṭayor dviṣṭyai gulikā gomayodbhavāḥ |

jvalad-vahni-mukhair bāṇair varṣantaṁ garuḍadhvajam ||64||

dhāvamānaṁ ripu-gaṇa-manu-dhāvantam acyutam |

dhyātvaivam abhyasen manvor ekaṁ sapta-sahasrakam ||65||

uccāṭanaṁ bhaved etad ripūṇāṁ saptabhir dinaiḥ |

utkṣipta-vatsakaṁ dhyāyan kapittha-phala-hāriṇam ||66||

ayutaṁ prajapet sādhyam uccāṭayati tat-kṣaṇāt |

ātmānaṁ kaṁsa-mathanaṁ dhyātvā mañcān nipātitam ||67||

kaṁsātmānam ariṁ karṣan gatāsuṁ prajapen manum |

ayutaṁ juhuyād vāsya janmoḍu-taru-tapaṇaiḥ ||68||

api sevita-pīyūṣo mriyate’rir na saṁśayaḥ |

athavā nimba-tailāktair huned edhobhir akṣajaiḥ ||69||

ayutaṁ prayato rātrau maraṇāya ripoḥ kṣaṇāt |

doṣāriṣṭa-dala-vyoṣakārpāsāsthi-kaṇair niśi ||70||

huned eraṇḍa-tailāktaiḥ smaśānastho’ri-śāntaye |

na śastaṁ māraṇaṁ karma kuryāc ced ayutaṁ japet ||71||

huned vā pāyasais tāvat śāntaye śāntamāsaḥ |

jaya-kāmo japel lakṣaṁ pārijāta-haraṁ harim ||72||

smaran parājayas tasya na kutaścid bhaviṣyati |

pārthe diśantaṁ gītārthaṁ vyākhyā-mudrā-karaṁ harim ||73||

rathasthaṁ bhāvayan japyād dharma-vṛddhyai śamāya ca |

lakṣaṁ palāśa-kusumair huned yo madhurāplutaiḥ ||74||

vyākhyātā sarva-śāstrāṇāṁ sa kavir vādirāḍ bhavet |

viśva-rūpa-dharaṁ prodyad-bhānu-koṭi-samudyutim ||75||

druta-cāmīkara-nibham agni-somātmakaṁ harim |

arkāgni-dyota-dāsyāṅghri-paṅkajaṁ divya-bhūṣaṇam ||76||

nānāyudha-dharaṁ vyāpta-viśvākāśāvakāśakam |

rāṣṭra-pūr-grāma-vāstūnāṁ śarīrasya ca rakṣaṇe ||77||

prajapen mantrayor ekataraṁ dhyātvaivam ādarāt |

athavā vyasta-sarvāṅghri-racitāṅgārjunarṣikam ||78||

triṣṭup-chandasikaṁ viśva-rūpa-viṣṇv-adhidaivatam |

japed gītā-manuṁ sthāne hṛṣīkeśādyam ājyakaiḥ |

huned vā sarva-rakṣāyai sarva-duḥkhopaśāntaye ||79||

iti śrī-nārada-pañcarātre jñānāmṛta-sāre tṛtīya-rātre

caturdaśo’dhyāyaḥ

||3.14||

(3.15)

### tṛtīya-rātre pañcadaśo’dhyāyaḥ

### atha pūjā-homa-vidhiḥ

śrī-vyāsa uvāca—

vakṣye’kṣaya-dhanāvāptyai pratipattiṁ śriyaḥ pateḥ |

suguptāṁ dhana-nāthādyair dhanyair yā kriyate sadā ||1||

dvāravatyāṁ sahasrārka-bhāsvarair bhavanottamaiḥ |

analpaiḥ kalpa-vṛkṣaiś ca parīte maṇḍapottame ||2||

jvalad-ratna-maya-stambha-dvāra-toraṇa-kuḍyake |

phulla-srag-ullasac-citra-vitānālambi-mauktike ||3||

padma-rāga-sthalī-rājad-ratna-nadyoś ca madhyataḥ |

anārata-galad-ratna-sudhasya svas-taror adhaḥ ||4||

ratna-pradīpāvalibhiḥ pradīpita-dig-antare |

udyad-āditya-saṅkāśe maṇi-siṁhāsanāmbuje ||5||

samāsīno’cyuto dhyeyo druta-hāṭaka-saṁnibhaḥ |

samānodita-candrārka-taḍit-koṭi-sama-dyutiḥ ||6||

sarvāṅga-sundaraḥ saumyaḥ sarvābharaṇa-bhūṣitaḥ |

pīta-vāsāś cakra-śaṅkha-gadā-padmojjvalad-bhujaḥ ||7||

anāratocchlad-ratna-dhāraudha-kalaśaṁ spṛśan |

vāma-pādāmbujāgreṇa muṣṇatā pallava-cchavim ||8||

rukmiṇī-satyabhāme’sya mūrdhni-ratnaugha-dhārayā |

siñcantyau dakṣa-vāma-sthe sva-doḥ-stha-kalaśotthayā ||9||

nāgnajitī sunandā ca diśantyā kalaśau tayoḥ |

tābhyāṁ ca dakṣa-vāma-sthe mitravindā-sulakṣmaṇe ||10||

ratna-dyāsamuddhṛtya ratna-pūrṇau ghaṭau tayoḥ |

jāmbavatī-suśīlā ca diśantyau dakṣa-vāma-ge ||11||

bahiḥ ṣoḍaśa-sāhasra-saṅkhyātāḥ paritaḥ striyaḥ |

dhyeyāḥ sakala-ratnaaugha-dhārayuk kalaśojjvalā ||12||

tad bahiś cāṣṭa-nidhayaḥ pūrayantao dhanair dharām |

tad-bahir vṛṣṇayaḥ sarve purovac ca surādayaḥ ||13||

dhyātvaivaṁ paramātmānaṁ viṁsaty-arṇaṁ manuṁ japet |

catur-lakṣaṁ huned ājyaiś catvāriṁśat-sahasrakam ||14||

śakti-śrī-pūrvako’ṣṭādaśārṇo viṁśati-varṇakaḥ |

matreṇānena sadṛśo manur nahi jagat traye ||15||

ṛṣir brahmā ca gāyatrī-cchandaḥ kṛṣṇas tu devatā |

pūrvoktavad evāsya bīja-śakty-ādi-kalpanā ||16||

kalpaḥ sanat-kumārokto mantrasyāsyocyate’dhunā |

pīṭha-nyāsādikaṁ kṛtvā pūrvokta-kramataḥ sudhīḥ ||17||

kara-dvandvāṅguli-taleṣv aṅga-ṣaṭkaṁ pravinyaset |

mantreṇa vyāpakaṁ kṛtvā mātṛkāṁ manu-sampuṭām ||18||

saṁhāra-sṛṣṭi-mārgeṇa daśa-tattvāni vinyaset |

punaś ca vyāpakaṁ kṛtvā mantra-varṇās tanau nyaset ||19||

mūrdhni bhāle bhruvor madhye netrayoḥ karṇayor nasoḥ |

ānane cibuke kaṇṭhe dor-mūle hṛdi tanduke ||20||

nābhau liṅge tathādhāre kaṭyor jānvoś ca jaṅghayoḥ |

gulphayoḥ pādayor nyaset sṛṣṭir eṣā samīritā ||21||

sthitir hṛd-ādikaṁ sāntā saṁhṛtiś caraṇādikā |

vidhāyaivaṁ pañca-kṛtvaḥ sthity-antaṁ mūrti-pañjaram ||22||

sṛṣṭi-sthitī ca vinyasya ṣaḍ-aṅga-nyāsam ācaret |

guṇāgni-veda-karaṇa-karaṇākṣy-akṣarair manoḥ ||23||

mudrāṁ baddvā kirīṭākhyāṁ dig-bandhaṁ pūrvavac caret |

dhyātvā japtvārcayed dehe mūrti-pañjara-pūrvakam ||24||

athavā hye’rcayed viṣṇuṁ tad-arthaṁ yantram ucyate |

gomayenopalipyorvīṁ tatra pīṭhaṁ nidhāpayet ||25||

vilipya gandha-paṅkena likhed aṣṭa-dalāmbujam |

karṇikāyāṁ tu ṣaṭ-koṇaṁ sa-sādhyaṁ tatra manmatham ||26||

śiṣṭais taṁ saptadaśabhir akṣarair veṣṭayet smaram |

prāg-rakṣo’nila-koṇeṣu śriyaṁ śiṣṭeṣu saṁvidam ||27||

ṣaḍ-akṣaraṁ sandhiṣu ca keśareṣu triśas triśaḥ |

vilikhet smara-gāyatrīṁ mālā-mantraṁ dalāṣṭake ||28||

ṣaḍśaḥ saṁlikhya tad-bāhye veṣṭayen mātṛkākṣaraiḥ |

bhū-bimbaṁ ca likhed bāhye śrī-māye dig-vidikṣv api ||29||

etad-yantraṁ hāṭakādi-paṭṭeṣv ālikhya pūrvavat |

sādhitaṁ dhārayed yo vai so’rcyeta tradaśair api ||30||

syād gāyatrī kāma-deva-puṣpa-bāṇau ca ṅe’ntakau |

vidmahe-dhīmahi-yutau tan no’ṅgaḥ pracodayāt ||31||

japyāj japādau gopāla-manūnāṁ jana-rañjanīm |

naty-ante kāma-devāya ṅe’ntaṁ sarva-jana-priyam ||32||

uktvā sarva-janānte tu saṁmohana-padaṁ tathā |

jvala jvala prajvaleti prokto sarva-janasya ca ||33||

hṛdayaṁ ca mama brūyāt vaśaṁ kuru-yugaṁ śiraḥ |

prokto madana-mantro’ṣta-catvāriṁśadbhir akṣaraiḥ ||34||

japādau māra-bījādyo jagat-traya-vaśīkaraḥ |

bhū-gṛhaṁ caturasraṁ syāt koṇa-vajrādy-alaṅkṛtam ||35||

pīṭhaṁ pūrvavad abhyarcya mūrti-saṅkalpya pauraṣīm |

tatrāvāhyācyutaṁ bhaktyā sakalīkṛtya pūjayet ||36||

āsanādi bhūṣaṇāntaṁ punar nyāsa-kramāt yajet |

sṛṣṭi-sthitī ṣaḍ-aṅgaṁ ca kirīṭaṁ kuṇḍala-dvayam ||37||

cakra-śaṅkha-gadā-padma-mālā-śrīvatsa-kaustubhān |

gandhākṣata-prasūnaiś ca mūlenābhyarcya pūrvavat ||38||

ādau vahni-pura-dvandva-koṇeṣv aṅgāni pūjayet |

sahṛc-chiraḥ śikhāvarmanetramantram iti kramāt ||39||

vāsudevaḥ saṅkarṣaṇaḥ pradymnaś cāniruddhakaḥ |

agny-ādi-dala-mūleṣu śāntiḥ śrīś ca sarasvatī ||40||

ratiś ca dig-daleṣv arcyās tato’ṣtau mahiṣīr yajet |

rukmiṇy-ādyā dakṣa-savye kramāt patrāgrakeṣu ca ||41||

tataḥ ṣoḍaśa-sāhasraṁ sakṛd evārcayet priyāḥ |

indranīla-mukundādyān makarānaṅga-kacchapān ||42||

padma-śaṅkhādikāṁś cāpi nidhīn aṣṭau kramād yajet |

tad bahiś cendra-vajrād ye āvṛtī samprapūjayet ||43||

iti saptāvṛtti-vṛtam abhyarcyācyutam ādarāt |

prīṇayed dadhi-khaṇḍājya-miśreṇa tu payo’ndhasā ||44||

rājopacāraṁ dattvātha stutvā natvā ca keśavam |

udvāsayet sva-hṛdaye parivāra-gaṇaiḥ saha ||45||

nyastvātmānaṁ samabhyarcya tan-mayaḥ prajapen manum |

ratnābhiṣeka-dhyānejyā-viṁśaty-arṇāśriteritā ||46||

japa-homārcanair dhyānair yo’muṁ prabhajate manum |

tad veśma pūryate ratnaiḥ svarṇa-dhānyair anāratam ||47||

pṛthvī pṛthvī kare tasya savasasy akulākulā |

putrair mitraiḥ susampannaḥ prayāty ante parāṁ gatim ||48||

vahnāv abhyarcya govindaṁ śukla-puṣpaiḥ sa-taṇḍulaiḥ |

ājyāktair ayutaṁ hutvā bhasma tan-mūrdhni dhārayet ||49||

tasyānnādi-samṛddhiḥ syāt tad-vaśe sarva-yoṣitaḥ |

ājyair lakṣaṁ huned rakta-padmair vā madhurāplutaiḥ ||50||

śriyā tasyaindram aiśvaryaṁ tṛṇaleśāyate dhruvam |

śuklādi-vastra-lābhāya śuklādi-kusumair hunet ||51||

trimadhvaktair daśa-śatam ājyāktair vāṣṭa-saṁyutam |

kṣaudra-siktaiḥ sitaiḥ puṣpair aṣṭottara-sahasrakam ||52||

hunen nityaṁ sa ṣaḍ-māsān purodhā nṛpater bhavet |

daśāṣṭādaśa-varṇoktaṁ japa-dhyāna-hutādikam ||53||

vidadhyāt karma cānena tābhyām apy atra kīrtitam |

vāg-bhāvaṁ māra-bījaṁ ca kṛṣṇāya bhuvanśvarī ||54||

govindāya ramā gopī-jana-vallabha ṅe śiraḥ |

catirdaśa-svaropetaḥ śukraḥ sandī tad ūrdhvataḥ ||55||

dvāviṁśaty-akṣaro mantro vāg-īśatva-pradāyakaḥ |

aṣṭādaśārṇavat sarvaṁ ṣaḍ-ūṣyādikam asya tu ||56||

pūjā ca viṁśaty-arṇoktā pratipattis tu kathyate |

vāmordhva-haste dadhataṁ vidyā-sarvasva-pustakam ||57||

akṣa-mālāṁ ca dakṣordhve sphāṭikīṁ mātṛkā-mayīm |

śabda-brahma-mayaṁ vettham adhaḥ pāṇi-dvayor itam ||58||

barhi-barha-kṛtottaṁsaṁ sarvajñaṁ sarva-vedibhiḥ ||59||

upāsitaṁ muni-gaṇair upatiṣṭhed dhariṁ sadā |

dhyātvaivaṁ pramadāveśa-vilāsa-bhavaneśvaram ||60||

caturlakṣaṁ japen mantram imaṁ mantrī susaṁyataḥ |

pālāśa-puṣpaiḥ svādvaktaiś catvāriṁśat sahasrakam ||61||

juhuyāt karmaṇānena tataḥ siddho bhaved dhruvam |

yo’smin niṣṇāta-dhīr mantrī vartate babhrugaddavāt ||62||

gadya-padya-mayī vāṇī tasya gaṅgā-pravāhavat |

sarva-vedeṣu śāstreṣu purāṇeṣu ca paṇḍitaḥ ||63||

sampattiṁ paramāṁ labdhvā cānte yāti paraṁ padam |

śrī-śakti-smara-kṛṣṇāya govindāya śiro manuḥ ||64||

ravy-arṇo brahma-gāyatrī-kṛṣṇa-rṣy-ādir athāsya tu |

bījais triveda-yugmārṇair aṅga-ṣaṭkam ihoditam ||65||

viṁśaty-arṇodita-japa-dhyāna-homārcana-kriyāḥ |

mantro’yaṁ sakalaiśvarya-kāṅkṣibhiḥ sevyatāmbudhaiḥ ||66||

śrī-śakti-kāma-pūrvo’ṅgajanma-śakti-ramāntakaḥ |

daśākṣaraḥ sarāvādau syāc cec chakti-ramā-yutaḥ ||67||

mantrau vikṛtir avyarṇāvācakrādy-aṅgināv imau |

viṁśaty-arṇokta-yajana-vidhau dhyāyed athācyutam ||68||

varadābhaya-hastābhyāṁ śliṣyantaṁ svāṅkage priye |

padmotpala-kare tābhyāṁ śliṣṭaṁ cakra-darojjvalam ||69||

daśa-lakṣaṁ japed ājyais tāvat-sahasra-homataḥ |

siddhāv imau manū sarva-sampat-saubhāgyadau nṛṇām ||70||

māra-śakti-ramā-pūrvaḥ śakti-śrī-māra-pūrvakaḥ |

eteṣāṁ manu-varyāṇām aṅga-rṣyādi-daśārṇavat ||71||

śaṅkha-cakra-dhanur-bāṇa-pāśāṅkuśa-dharo’ruṇaḥ |

veṇuṁ dhaman dhṛtaṁ dorbhyāṁ kṛṣṇo dhyeyo divākare ||72||

ādye manau dhyānam evaṁ dvitīye viṁśad-arṇavat |

daśārṇavat tṛtīye’ṅga-dik-pālādyaiḥ samarcanā ||73||

pañca-lakṣaṁ japet tāvad ayutaṁ pāyasair hunet |

tataḥ sidhyanti manavo nṛṇāṁ sampatti-kānti-dāḥ ||74||

iti śrī-nārada-pañcarātre jñānāmṛta-sāre tṛtīya-rātre

mantra-pūjā-homa-vidhi-viṣayakaḥ

pañcadaśo’dhyāyaḥ

||3.15||

### samāptaś cedaṁ tṛtīya-rātram